**ՆԱԽԱԳԻԾ**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

**Օ Ր Ե Ն Ք Ը**

**ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

Հոդված 1. Սույն օրենքի կարգավորման առարկան

1. Սույն օրենքով կարգավորվում են Հայաստանի Հանրապետությունում քաղա­քա­ցիա­­կան ծա­ռա­յության կազ­մա­կերպման, քաղաքացիական ծառայության պաշտոնների դասակարգման, քաղաքացիական ծառայության պաշտոնների համալրման, քաղաքացիական ծառայողների կատարողականի գնահատման, վերապատրաստման, քաղաքացիական ծառա­յող­­ի իրա­­­­­­­­վա­կան վի­ճա­կի, ինչպես նաև քաղաքացիական ծառայության՝ որպես պետական ծառայության առանձին տեսակի հետ կապված այլ հարաբե­րու­թյուն­ներ:

Հոդված 2. Սույն օրենքի գործողության շրջանակը

1. Սույն օրենքի գործողությունը տարածվում է օրենսդիր, գործադիր, դատական իշխանության մարմինների, Հանրապետության Նախագահի աշխատակազմի, դատախազության, քննչական մարմինների, անկախ պետական մարմինների, ինքնավար մարմինների, ինչպես նաև կառավարությանը, վարչապետին և նախարարություններին ենթակա մարմիններում, անվտանգության խորհրդի քարտուղարությունում (այսուհետ՝ համապատասխան մարմին) քաղաքացիական ծառայության պաշտոնների անվանացանկով նախատեսված պաշտոն զբաղեցնող անձանց վրա:

2. Սույն օրենքի գործողությունը չի տարածվում Մարդու իրավունքների պաշտպանի աշխատակազմի աշխատակիցների, Կենտրոնական բան­կի աշխատակիցների, դատական ծառայողների, դատական կարգադրիչների, պետական պահպանության ծառայության ծառայողների, ազգային անվտանգության մարմիններում  «**Ազգային անվտանգության մարմիններում ծառայության մասին**»Հայաստանի Հանրապետության օրենքով սահմանված կարգով զինվորական ծառայություն անցնող պետական ծառայողների, պաշտպանության հանրապետական գործադիր մարմնում «Զինվորական ծառայության և զինծառայողի կարգավիճակի մասին» Հայաստանի Հանրապետության օրենքով սահմանված կարգով զինվորական ծառայություն անցնող պետական ծառայողների, ոստիկանության գործառույթներ իրականացնող պետական կառավարման մարմնում  «Ոստիկանությունում ծառայության մասին» Հայաստանի Հանրապետության օրենքով սահմանված կարգով ոստիկանության ծառայողների վրա, «Փրկարար  ծառայության մասին» Հայաստանի Հանրապետության օրենքով սահմանված կարգով փրկարարական  ծառայության  ծառայողների վրա, Հայաստանի Հանրապետության արդարադատության նախարարության քրեակատարողական հիմնարկներում «**Քրեակատարողական ծառայության մասին**»Հայաստանի Հանրապետության օրենքով սահմանված կարգով ծառայություն անցնող պետական ծառայողների և քրեակատարողական ծառայության բարձրագույն խմբի պաշտոններ զբաղեցնող պետական ծառայողների վրա, «**Դատական  ակտերի  հարկադիր  կատարումն ապահովող ծառայության մասին»** Հայաստանի Հանրապետության օրենքով սահմանված կարգով պաշտոն զբաղեցնող անձանց վրա բացառությամբ՝աջակցող մասնագիտական գործառույթներ իրականացնող պաշտոնների, «**Դիվանագիտական ծառայության մասին**» Հայաստանի Հանրապետության օրենքով սահմանված կարգով պաշտոն զբաղեցնող անձնաց վրա, «**Հատուկ քննչական ծառայության մասին»** Հայաստանի Հանրապետության օրենքով սահմանված՝ **հատուկ քննչական ծառայության ծառայողների վրա, «Հայաստանի Հանրապետության քննչական կոմիտեի մասին»** Հայաստանի Հանրապետության օրենքով սահմանված՝ **քննչական կոմիտեի ծառայողների վրա, «Հարկային ծառայության մասին» Հայաստանի Հանրապետության օրենքով**  սահմանված կարգով հարկային մարմնի օպերատիվ ստորաբաժանումում պաշտոն զբաղեցնող պետական ծառայողների վրա, «Մաքսային  կարգավորման  մասին» **Հայաստանի Հանրապետության օրենքով** սահմանված մաքսային մարմիններում իրավապահ գործառույթներ իրականացնող անձանց վրա:

Հոդված 3. Քաղաքացիական ծառայության մասին Հայաստանի Հանրապետու­թյան իրավական ակտերը

1. Քաղաքացիական ծառայության հետ կապված հարաբերությունները կարգա­վոր­վում են Հայաստանի Հանրապետության Սահմանադրությամբ, սույն օրեն­քով, «Հանրային ծառայության մասին» Հայաստանի Հանրապետության օրենքով, «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրեն­քով, կառավարության, վարչապետի և քաղաքացիական ծառայութունը համակարգող փոխվարչապետի (այսուհետ՝ համակարգող փոխվարչապետ) որոշումներով, ինչպես նաև այլ իրավական ակ­­տե­րով:
2. Քաղաքացիական ծառայողների հիմնական իրավունքների և պարտականությունների, սոցիալական երաշխիքների, բարեվարքության համակարգի և այս իրավակարգավորումներից բխող այլ հարաբերություններ, որոնք պարտադիր են քաղաքացիական ծառայողների համար, կարգավորվում են «Հանրային ծառայության մասին» Հայաստանի Հանրապետության օրենքով:
3. Կառավարությունն ընդունում է սույն օրենքից և հանրային ծառայության մասին Հայաստանի Հանրապետության օրենսդրությունից բխող քաղաքացիների իրավունքների իրականացման կարգեր և պայմաններ:
4. Համակարգող փոխվարչապետն ընդունում է իրավական ակտեր, որոնք աջակցում են քաղաքացիական ծառայության իրավահարաբերությունների մասնակիցներին պատշաճ կատարելու և պահպանելու սույն օրենքով և հանրային ծառայության մասին Հայաստանի Հանրապետության օրենսդրությամբ սահմանված իրավակարգավորումներից և կարգերից բխող պահանջները:

Հոդված 4. Սույն օրենքում օգտագործվող հիմնական հասկացությունները

1. Սույն օրենքում օգտագործվող հիմնական հասկացություններն ունեն հետև­յալ իմաս­տները.

1) **քաղաքացիական ծառայություն**՝ քաղաքական ուժերի հարաբերակցության փո­փո­­խությունից անկախ մասնագիտական գործունեություն, որը կա­տար­վում է սույն օրենքի 2-րդ հոդվածի 1-ին մասում նշված համապատասխան մարմիններում Հայաս­տա­նի Հան­­րա­պե­տու­թյան օրենս­դրու­թյամբ այդ մարմիններին վերա­պահ­ված խնդիրների և գոր­ծա­ռույթների իրա­կանացման նպա­տակով.

2) **քաղաքացիական ծառայության պաշտոն՝** համապատասխան մարմնի իրավասությունը սահմանող իրավական ակտերից և խնդիրներից բխող իրա­վունքներ ու պարտականություններ, մաս­նա­­գի­տական գիտելիքներ ու կոմպետենցիաներ նախատեսող, համապատասխան մարմնի այլ պաշտոնների ընդհանուր համակարգում տեղակայված, քաղաքացիական ծառայության պաշ­տոն­ների անվանացանկով նախատեսված հաստիքային միավոր.

3) **քաղաքացիական ծառայության պաշտոնների անվանացանկ՝** սույն օրենքով սահ­ման­ված կարգով ձևավորված քաղաքա­ցիա­կան ծառայության բոլոր պաշտոնների ցանկ.

4) **քաղաքացիական ծառայող՝** Հայաստանի Հանրապետության քաղաքացի, ով սույն օրենքով սահմանված կարգով զբաղեցնում է քաղաքացիական ծա­ռա­յու­թյան պաշտոն և կատարում է մասնագիտական գործունեություն կամ գրանցված է քաղաքացիական ծառա­յու­թյան կադրերի ռե­զեր­­վում և վարձատրվում է Հայաստանի Հանրապետության պետական բյուջեից.

5) **քաղաքացիական ծառայության պաշտոնի անձնագիր (աշխատատեղի նկարագիր)՝** համապատասխան մարմնի իրավասությունը սահմանող իրավական ակտերից և խնդիրներից բխող քաղա­քացիական ծառայողի գործառույթներն, իրա­վունքներն ու պարտականությունները, շփումներն ու հաշվետվողականությունը նկա­րա­գրող և այդ գործառույթները արդյունավետ իրականացնելու համար անհրաժեշտ մաս­նա­­գի­տական գիտելիքներ ու կոմպետենցիաներ նախատեսող, սույն օրենքով սահ­­ման­­ված կարգով հաստատված փաս­տա­թուղթ.

6) **քաղաքացիական ծառայողների վերապատրաստում՝** քաղա­քա­ցիական ծառա­յո­­ղնե­րի մաս­նագիտական գիտելիքների և կոմպետենցիաների հետևո­ղա­­կան և շարունակական կատա­րե­լա­­գործում.

7) **քաղաքացիական ծառայության կադրերի ռեզերվ**՝ տիրույթ, որտեղ սույն օրենքով սահմանված դեպքերում և կարգով գրանցվում են քաղաքացիական ծառայության պաշ­տոն­ներից ազատված քաղաքացիական ծա­ռա­­յող­ները.

8) **փորձնակ՝** սույն օրենքի 31-րդ հոդվածի 6-րդ մասով սահմանված կարգով համապատասխան մարմիններում աշխատանքային փորձ ձեռք բերելու համար գրանցված անձ.

9) **բարեվարքության հարցերով կազմակերպիչ՝** անձնակազմի կառավարման ստորաբաժանման քաղաքացիական ծառայող, ում պաշտոնի անձնագրում ամրագրված են քաղաքացիական ծառայողի բարեվարքության պահանջների մասով իրավունքներ և պարտականություններ.

10) **կոմպետենցիա**՝ գիտելիքների, ունակությունների, հմտությունների և վարքագծի ամբողջություն, որն անհրաժեշտ է պաշտոնի անձնագրով նախատեսված գործառույթների արդյունավետ իրականացման համար.

11) **մասնագիտական գիտելիք՝** տեղեկությունների, հասկացությունների, մտքերի, փաստերի և հանգամանքների ամբողջություն, որն անհրաժեշտ է պաշտոնի անձնագրով նախատեսված գործառույթների արդյունավետ իրականացման համար.

12) **հավասարազոր պաշտոն՝** քաղաքացիական ծառայության պաշտոնների անվանացանկում քաղաքացիական ծառայության պաշտոնի համապատասխան խմբի նույն ենթախմբում ընդգրկված քաղաքացիական ծառայության պաշտոն.

13) **ծառայողական քննություն`** քաղաքացիական ծառայողի ծառայողական պարտականությունների և/կամ բարեվարքության և/կամ նրա գործունեությանն առնչվող և/կամ աշխատանքային հարաբերությունների հետ կապված հարցերի ուսումնասիրություն.

14) **քաղաքացիական ծառայության տեղեկատվական հարթակ**՝ վարչապետի աշխատակազմի քաղաքացիական ծառայության գրասենյակի (այսուհետ՝ քաղաքացիական ծառայության գրասենյակ) կողմից կառավարվող էլեկտրոնային ծրագիր.

15) **մասնագիտական աշխատանքային ստաժ՝** ստացած բարձրագույն կրթության, իսկ տվյալ պաշտոնի անձնագրով բարձրագույն մասնագիտական կրթություն նախատեսված լինելու դեպքում այդ կրթության մասին վկայող փաստաթղթում նշված որակավորմանը համապատասխանող աշխատանքային ստաժ, անկախ պետական կամ մասնավոր ոլորտներում կատարած աշխատանքից: Մասնագիտական աշխատանքային ստաժը ներառում է համապատասխան որակավորում ստանալուց հետո աշխատած ժամանակաշրջանը:

ԳԼՈՒԽ 2

ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ՊԱՇՏՈՆՆԵՐԻ ԱՆՁՆԱԳՐԵՐԸ (ԱՇԽԱՏԱՏԵՂԻ ՆԿԱՐԱԳԻՐԸ) ԵՎ ԱՆՎԱՆԱՑԱՆԿԸ, ՊԱՇՏՈՆՆԵՐԻ ԴԱՍԱԿԱՐԳՈՒՄԸ

**Հոդված 5.** **Քաղաքացիական ծառայության պաշտոնի անձնագիրը (աշխատատեղի նկարագիրը) և անվանացանկը, հաս­տա­տելը (փոփոխելը)**

1. Քաղաքացիական ծառայության պաշտոնի անձնագիրը (աշխատատեղի նկարագիրը) սահմանվում է՝ ելնելով համապատասխան մարմնի իրավասությունը սահմանող իրավական ակտերից և նրա առջև դրված խնդիրներից: Քաղաքացիական ծառայության յուրաքանչյուր պաշտոն ունի անվանում, որը հնարավորինս ճշգրիտ արտացոլում է քաղաքացիական ծառայության պաշտոնի հիմնական գործառույթները և չի կրում ընդհանրական բնույթ:
2. Համապատասխան մարմիններում քաղաքացիական ծառայության պաշ­­տոն­ների անձնագրերը հաս­­­տատում է տվյալ մարմնի գլխավոր քարտուղարը:
3. Քաղաքացիական ծառայության պաշտոնի անձնագրի փոփոխությունը քաղաքացիական ծառայության պաշտոնից ազատման կամ ծառայությունը դադարեցնելու հիմք չէ, բացառությումբ, սույն օրենքի 23-րդ հոդվածի 1-ին մասի:
4. Քաղաքացիական ծառայության պաշտոնների անվանացանկը քաղաքացիական ծառայության տեղեկատվական հարթակում վարում են համապատասխան մարմինները: Քաղաքացիական ծառայության պաշտոնների անվանացանկը հրապարակային է ծանոթացման համար:
5. Քաղաքացիական ծառայության պաշտոնների անվա­նա­­ցանկում փոփոխություններ և լրացումներ կատարելու իրավական հիմքի առաջացման պա­հից մեկ ամսվա ըն­թաց­­քում՝ համապատասխան մարմնի գլխավոր քարտուղարը, հաստատված մեթոդաբանությանը համապատասխան կազմված և փաստաթղթերով հիմնավորված առաջարկությունը, քաղաքացիական ծառայության պաշտոնների անձնագրերի նախագծերի հետ միասին ներկայացնում է քաղաքացիական ծառայության գրասենյակ:
6. Պաշտոնը քաղաքացիական ծառայության պաշտոնների անվանացանկում ներառելու (հանելու)՝ քաղաքացիական ծառայության գրասենյակի համաձայնությունն ստանալուց հետո, երեք աշխատանքային օրվա ընթացքում, պաշտոնը ներառվում (հանվում)՝ է քաղաքացիական ծառայության տեղեկատվական հարթակ և հաստատվում է պաշտոնի անձնագիրը:
7. Քաղաքացիական ծառայության պաշտոնի գնահատման, դասակարգման, անվանումների, քաղաքացիական ծառայության պաշտոնների անձնագրերի կազմման, պաշտոնների ընդհանուր համակարգում տեղակայման, իրա­վունքների ու պարտականությունների, անվանացանկի վարման, ինչպես նաև տվյալ քաղաքացիական ծառայության պաշտոնը զբա­­­­ղեց­նելու համար քաղաքացիական ծառա­յո­ղին մաս­նա­­գի­տական գիտելիքների ու կոմպետենցիաների տիրա­պետման տե­սանկ­յունից ներ­կա­յացվող պա­­հանջ­ներ սահմանելու մեթոդաբանությունը հաստատում է համակարգող փոխվարչապետը:

### Հոդված 6. Քաղաքացիական ծառայության պաշտոնների դասակարգումը

1. Քաղաքացիական ծառայության պաշտոնները դասակարգվում են խմբերի՝ ելնե­լով այդ պաշ­տոնները զբաղեցնող անձանց աշ­խա­տանքի կազմակերպման և ղեկավարման պա­տաս­խա­­նատվու­թյան, որոշումներ կա­յաց­նելու լիազորությունների, գործունեության ազդեցության, շփումների և ներ­կա­յա­ցուց­չու­թյան, խնդիր­­ների բարդության և դրանց լուծման պա­հան­ջի, ինչպես նաև մասնագիտական գիտելիք­­ների և կոմպետենցիաների անհրաժեշտ մակարդակից:
2. Քաղաքացիական ծառայության պաշտոնները դասակարգվում են հետևյալ խմբե­րի.

1) քաղաքացիական ծառայության ղեկավար պաշտոններ.

2) քաղաքացիական ծառայության մասնագիտական պաշտոններ:

3. Քաղաքացիական ծառայության ղեկավար պաշ­տոն­ների խումբը դասակարգ­վում է 1-ին, 2-րդ, 3-րդ, 4-րդ և 5-րդ ենթա­խմբե­րի: Քաղաքա­ցիա­կան ծա­ռայության մասնագիտական պաշ­տոն­ների խումբը դասակարգ­վում է 1-ին, 2-րդ, 3-րդ, 4-րդ, 5-րդ, 6-րդ, 7-րդ և 8-րդ ենթա­խմբե­րի:

**Հոդված 7. Քաղաքացիական ծառայության պաշտոնի անձնագրի բարձրագույն կրթության և աշխատանքային ստաժի չափանիշները**

1. Քաղաքացիական ծառայու­թյան պաշ­­տոն­ներ զբաղեցնելու համար Հայաստանի Հանրապետության քաղաքացին պետք է ունենա բարձրագույն կրթություն, բացառությամբ քաղաքացիական ծառայության մասնագիտական պաշտոնների 6-րդ, 7-րդ և 8-րդ ենթա­խմբե­րի պաշտոնների, որոնք զբաղեցնելու համար Հայաստանի Հանրապետության քաղաքացին պետք է ունենա առնվազն միջնակարգ կրթություն:
2. Քաղաքացիական ծառայության պաշտոններ զբաղեցնելու համար անհրաժեշտ է աշխատանքային ստաժի և փորձի առնվազն հետևյալ չափանիշները.

1) քաղաքացիական ծառայության ղեկավար պաշտոնների 1-ին և 2-րդ ենթախմբերի պաշտոնների համար, բացառությամբ գլխավոր քարտուղարի քաղաքացիական ծառայության պաշտոնի, հանրային ծառայության առնվազն հինգ տարվա ստաժ, կամ յոթ տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում յոթ տարվա աշխատանքային ստաժ: Գլխավոր քարտուղարի քաղաքացիական ծառայության պաշտոնի համար՝ հանրային ծառայության առնվազն հինգ տարվա ստաժ, որից երկու տարին առնվազն կառուցվածքային ստորաբաժանման կամ գրասենյակի ղեկավարի պաշտոնում:

2) քաղաքացիական ծառայության ղեկավար պաշտոնների 3-րդ, 4-րդ, 5-րդ ենթա­խմբե­րի պաշտոնների համար՝ հանրային ծառայության առնվազն երեք տարվա ստաժ կամ հինգը տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում հինգ տարվա աշխատանքային ստաժ.

3) քաղաքացիական ծառայության մասնագիտական պաշտոնների 1-ին և 2-րդ ենթախմբերի պաշտոնների համար՝ հանրային ծառայության առնվազն երկու տարվա ստաժ կամ չորսը տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում չորսը տարվա աշխատանքային ստաժ:

4) քաղաքացիական ծառայության մասնագիտական պաշտոնների 3-րդ, 4-րդ, 5-րդ ենթախմբերի պաշտոնների համար` հանրային ծառայության առնվազն մեկ տարվա ստաժ կամ երեք տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում երեք տարվա աշխատանքային ստաժ:

1. Քաղաքացիական ծառայության մասնագիտական պաշտոնների 6-րդ, 7-րդ և 8-րդ ենթա­խմբե­րի պաշտոնների համար աշխատանքային ստաժ չի պահանջվում:
2. Հաշվի առնելով քաղաքացիական ծառայության պաշտոնի և/կամ պաշտոնի ենթախմբերի առանձնահատկությունները, քաղաքացիական ծառայության գրասենյակի համաձայնությամբ, քաղաքացիական ծառայության պաշտոնի և/կամ պաշտոնի ենթախմբերի համար կարող են սահմանվել կրթության և/կամ աշխատանքային ստաժի և/կամ աշխատանքաին փորձի այլ չափանիշներ, ինչպես նաև քաղաքացիական ծառայության առանձին պաշտոնների համար՝ որակավորման չափանիշներ, այդ թվում միջազգայնորեն ընդունված հավաստագրման համակարգեր: Այդ չափանիշները, քաղաքացիական ծառայության գրասենյակի համաձայնությունը ստանալուց հետո, ամրագրվում են քաղաքացիական ծառայության համապատասխան պաշտոնների անձնագրերում՝ մինչև սույն օրենքով սահմանված կարգով այդ պաշտոնները զբաղեցնելը:

**ԳԼՈՒԽ 3.**

**ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ՊԱՇՏՈՆ ԶԲԱՂԵՑՆԵԼԸ**

**Հոդված 8. Քաղաքացիական ծառայության պաշտոն զբաղեցնելը**

1. Քաղաքացիական ծառայության պաշտոնները զբաղեցվում են անժամկետ՝ մրցույթի արդյունքում կամ վարկանիշային ցուցակներից կամ փոխադրման կամ վերակազմակերպման և/կամ կառուցվածքային փո­փո­խու­թյան արդյունքում կամ կադրերի ռեզերվից՝ մինչև սույն օրենքով սահմանված տարիքի լրանալը և որոշակի ժամկետով՝ ժամկետային աշխատանքային պայմանագրով կամ տեղափոխության արդյունքում:
2. Սույն օրենքով սահմանված կարգով քաղաքացիական ծառայության պաշտոն զբաղեցնելու իրավունք ունեն քաղաքացիական ծառայության տվյալ պաշտոնի անձնագրով ներկայացվող պահանջները բավարարող, հայերենին տիրապետող, 18 տարին լրացած Հայաստանի Հանրապետության քաղաքացիները:

**Հոդված 9. Քաղաքացիական ծառայության թափուր պաշտոն զբաղեցնելու համար անց­կաց­վող մրցույթի տեսակները, առանձնահատկությունները**

1. Քաղաքացիական ծառայության թափուր պաշտոն զբաղեցնելու համար անց­կաց­վող մրցույթը (այսուհետ՝ մրցույթ) հիմնված է հավասար հնարավորությունների և արժանիքների վրա:
2. Մրցույթը դասակարգվում է երկու տեսակի՝ արտաքին և ներքին:
3. Մրցույթներն անցկացնում են համապատասխան մարմինները, բացառությամբ գլխավոր քարտուղարի քաղաքացիական ծառայության թափուր պաշտոն զբաղեցնելու համար անցկացվող մրցույթի, որն անցկացնում է քաղաքացիական ծառայության գրասենյակը:
4. Դատական դեպարտամենտի ղեկավարի և Սահմանադրական դատարանի աշխատակազմի ղեկավարի պաշտոնների մրցույթի թեստավորման փուլը կազմակերպում է քաղաքացիական ծառայության գրասենյակը, իսկ հարցազրույցը կազմակերպում և անցկացնում են համապատասխանաբար Դատական դեպարտամենտը և Սահմանադրական դատարանի աշխատակազմը:
5. Մրցույթ անցկացնելու համար նախապատրաստական աշխատանքները իրականացնում է համապատասխան մարմնի անձնակազմի կառավարման ստորաբաժանումը։

**Հոդված 10. Քաղաքացիական ծառայության թափուր պաշտոն զբաղեցնելու համար անց­կաց­վող մրցույթը**

1. Մրցույթը հայտարարվում է քաղաքացիական ծառայության պաշտոնը թափուր մնալուց հետո երեք ամսվա ընթացքում: Եթե հայտարարված մրցույթին մասնակցելու համար ոչ մի դիմում չի ներկայացվել կամ ներ­կայացված բոլոր դիմումներում առկա է սույն օրենքի 10-րդ հոդվածի 4-րդ մասով նախատեսված հիմքերից որևէ մեկը, ինչպես նաև, եթե մրցույթին մասնակցելու համար դիմում ներ­կայացրած անձանցից ոչ մեկը չի ներկայացել կամ մրցույթի մասնակիցներից ոչ մեկը չի հաղթահարել թեստավորման փուլը կամ հարցազրույցի փուլ անցած մասնակիցներից ոչ մեկը չի հաղթահարել հարցազրույցի փուլն, ապա տվյալ պաշտոնի համար մրցույթ հայտարարվում է մեկ ամսվա ընթացքում:
2. Մինչև արտաքին մրցույթ հայտարարելը պաշտոնի նշանակելու իրավասություն ունեցող պաշտոնատար անձի որոշմամբ կարող է անցկացվել ներքին մրցույթ: Քաղաքացիական ծառայության պաշտոնը թափուր մնալուց հետո տվյալ պաշտոնը զբաղեցնելու համար կարող է անցկացվել մեկ ներքին մրցույթ: Եթե ներքին մրցույթին մասնակցելու համար ոչ մի դիմում չի ներկայացվել կամ ներ­կայացված բոլոր դիմումներում առկա է սույն օրենքի 10-րդ հոդվածի 4-րդ մասով նախատեսված հիմքերից որևէ մեկը, ինչպես նաև, եթե ներքին մրցույթին մասնակցելու համար դիմում ներ­կայացրած անձանցից ոչ մեկը չի ներկայացել կամ ներքին մրցույթի մասնակիցներից ոչ մեկը չի հաղթահարել թեստավորման փուլը կամ հարցազրույցի փուլ անցած մասնակիցներից ոչ մեկը չի հաղթահարել հարցազրույցի փուլն, ապա անցկացվում է արտաքին մրցույթ: Ներքին մրցույթին կարող են մասնակցել տվյալ մարմնի և քաղաքացիական ծառա­յութ­­յան կադրերի ռեզերվում գրանցված քաղաքացիական ծառայողները:
3. Մրցույթ անցկացնելու մասին հայ­տա­րա­րու­թյունը, մրցույթն անցկացնող համապատասխան մարմինը, հրապարակում է մրցույթն անց­կաց­նելուց ոչ ուշ, քան մեկ ամիս առաջ՝ մրցույթի նախապատրաստական աշխատանքներն իրականացնող մարմնի կայքում, քաղաքացիական ծառայության գրասենյակի կայքում և Հայաստանի Հանրապետության հրապարակային ծանուցումների պաշտոնական ինտերնետային կայքում: Հայտարարության հետ միաժամանակ հրապարակվում է նաև այն բնագավառները, որոնցից կազմված է լինելու թեստը:
4. Քաղաքացին չի մասնակցում մրցույ­թին, եթե չի բավարարում սույն օրենքի 8-րդ հոդվածի 2-րդ մասով և 17-րդ հոդվածի 4-րդ մասով սահմանված պահանջները և/կամ առկա է «Հանրային ծառայության մասին» Հայաստանի Հանրապետության օրենքի 14-րդ հոդվածով նախատեսված հիմքերից որևէ մեկը և/կամ առկա է սույն օրենքի 37-րդ հոդվածի 7-րդ մասով նախատեսված հիմքը:
5. Մրցույթին մասնակցելու համար քաղաքացին փաստաթղթերը ներկայացնում է էլեկտրոնային տարբերակով: Մրցույթի մասնակցության հարցը որոշում է գլխավոր քարտուղարը՝ անձնակազմի կառավարման ստորաբաժանման կողմից տրված եզրակացության հիման վրա: Մրցույթի մասնակցության որոշման մասին անձնակազմի կառավարման ստորաբաժանումը երեք աշխատանքային օրվա ընթացքում էլեկտրոնային տարբերակով տեղեկացնում է դիմող քաղաքացուն: Գլխավոր քարտուղարի քաղաքացիական ծառայության թափուր պաշտոնի մրցույթի մասնակցության հարցը որոշում է քաղաքացիական ծառայության գրասենյակի ղեկավարը՝ համապատասխան կառուցվածքային ստորաբաժանման կողմից տրված եզրակացության հիման վրա: Քաղաքացիական ծառայության գրասենյակը թեստավորման մասնակցության որոշման մասին երեք աշխատանքային օրվա ընթացքում էլեկտրոնային տարբերակով տեղեկացնում է դիմող քաղաքացուն:
6. Մրցույթն անցկացվում է երկու փուլով՝ թեստավորում և հարցազրույց: Մրցույթն անցկացվում է, եթե դի­մել է առնվազն մեկ քաղաքացի:
7. Թեստավորումն անցկացնում են համապատասխան մարմիններն էլեկտրոնային եղանակով՝ քաղաքացիական ծառայության տեղեկատվական հարթակում:
8. Քաղաքացիական ծառայության պաշտոնների առանձնահատկություններից ելնելով կարող են կազմվել տարբեր բովանդակությամբ թեստեր: Թեստերը պետք է բխեն քաղաքացիական ծառայության պաշտոնի անձնագրով սահմանված մաս­նա­­գի­տական գիտելիքների ու կոմպետենցիաների տիրա­պետմանը ներ­կա­յացվող պա­­հանջ­ներից:
9. Թեստերում ընդգրկվող առաջադրանքները, որոնք վերաբերվում են մասնագիտական գիտելիքներին, կազմում և քաղաքացիական ծառայության տեղեկատվական հարթակում տեղադրում է համապատասխան մարմինը, իսկ կոմպետենցիաների վերաբերյալ առաջադրանքները՝ կազմում և քաղաքացիական ծառայության տեղեկատվական հարթակում տեղադրում է քաղաքացիական ծառայության գրասենյակը:
10. Գլխավոր քարտուղարի քաղաքացիական ծառայության թափուր պաշտոն զբաղեցնելու համար անցկացվող մրցույթի թեստում ընդգրկվող մասնագիտական գիտելիքների և կոմպետենցիաների վերաբերյալ առաջադրանքները կազմում է քաղաքացիական ծառայության գրասենյակը:
11. Մրցույթի մասնակիցը պատասխանելով թեստում ընդգրկված առաջադրանքներին՝ անմիջապես տեղեկանում է իր ստացած արդյունքների մասին: Թեստավորման արդյունքների հետ համաձայն չլինելու դեպքում մրցույթի մասնակիցն, իր արդյունքների մասով, կարող է բողոք ներկայացնել գլխավոր քարտուղարին: Գլխավոր քարտուղարն, մեկ ժամվա ընթացքում, ընդունում է արդյունքները փոփոխելու կամ նույնը թողնելու մասին որոշում: Գլխավոր քարտուղարի քաղաքացիական ծառայության թափուր պաշտոնի համար անցկացվող մրցույթի թեստավորման արդյունքների հետ համաձայն չլինելու դեպքում մրցույթի մասնակիցն, իր արդյունքների մասով, կարող է բողոք ներկայացնել համակարգող փոխվարչապետին: Համակարգող փոխվարչապետը մեկ ժամվա ընթացքում, ընդունում է արդյունքները փոփոխելու կամ նույնը թողնելու մասին որոշում:
12. Մրցույթի երկրորդ՝ հարցազրույցի փուլին մասնակցելու իրավունք են ձեռք բե­րում կառավարության կողմից սահմանած միավորից բարձր առավելագույն միավորներ ստացած հինգ մասնակիցը: Եթե միևնույն արդյունք ունենալու դեպքում հնարավոր չէ պարզել առավելագույն միավորներ հավաքած և թեստավորման փուլը հաղթահարած հինգ մասնակիցին, ապա միևնույն առավելագույն միավորներ հավաքած մասնակիցներն անցնում են հարցազրույցի փուլ: Թեստավորման փուլը հաղթահարած մասնակիցների թիվը հինգից պակաս լինելու դեպքում բոլոր մասնակիցներն իրավունք են ձեռք բե­րում մասնակցելու հարցազրույցի փուլին, եթե հավաքել են թեստավորման փուլը հաղթահարելու համար անհրաժեշտ միավորը:
13. Հարցազրույցն անցկացնում է տվյալ պաշտոնի նշանակելու իրավասություն ունեցող պաշտոնատար անձի կողմից ձևավորված հանձնաժողովը, բացառությամբ գլխավոր քարտուղարի քաղաքացիական ծառայության թափուր պաշտոն զբաղեցնելու համար անցկացվող մրցույթի, որի դեպքում հանձնաժողովը ձևավորում է քաղաքացիական ծառայության գրասենյակը՝ համակարգող փոխվարչապետի կողմից հաստատված հանձնաժողովի անդամության թեկնածուների ցանկից: Դատական դեպարտամենտի ղեկավարի և Սահմանադրական դատարանի աշխատակազմի ղեկավարի քաղաքացիական ծառայության թափուր պաշտոն զբաղեցնելու համար անցկացվող մրցույթի դեպքում հանձնաժողովը համապատասխանաբար ձևավորում են բարձրագույն դատական խորհուրդը և Սահմանադրական դատարանի նախագահը՝ իրենց հայեցողությամբ:
14. Պաշտոնի նշանակելու իրավասություն ունեցող պաշտոնատար անձի կողմից ձևավորված հանձնաժողովի կազմում ընդգրկվում են տվյալ պաշտոնի նշանակելու իրավասություն ունեցող պաշտոնատար անձը կամ նրան փոխարինող պաշտոնատար անձը, այն կառուցվածքային ստորաբաժանման ղեկավարը կամ նրան փոխարինող պաշտոնատար անձը, որի թափուր պաշտոնը զբաղեցնելու համար հայտարարվել է տվյալ մրցույթը, անձնակազմի կառավարման ստորաբաժանման ղեկավարը կամ նրան փոխարինող պաշտոնատար անձը, ինչպես նաև տվյալ պաշտոնի համար անհրաժեշտ մասնագիտական գիտելիքների և կոմպետենցիաների տիրապետման մակարդակը ստուգելու կարողություններ ունեցող այլ անձինք:
15. Հանձնաժողովը կազմված է առնվազն հինգ անդամից:
16. Հարցազրույցի փուլը հաղաթահարում է մեկ մասնակից: Հարցազրույցի արդյունքում հանձնաժողովը պաշտոնի նշանակելու իրավասություն ունեցող պաշտոնատար անձին ներկայացնում է եզրակացություն, հարցազրույցի մասնակիցների վերաբերյալ՝ նշելով հարցազրույցի փուլը հաղթահարած միակ մասնակցին: Հանձնաժողովի եզրակացությունը ստանալուց հետո, երեք աշխատանքային օրվա ընթացքում, պաշտոնի նշանակելու իրավասություն ունեցող պաշտոնատար անձը, հարցազրույցի փուլը հաղթահարած միակ մասնակցին նշանակում է համապատասխան պաշտոնի:
17. Եթե երկու անգամ անընդմեջ հայտարարված արտաքին մրցույթին մասնակցելու համար ոչ մի դիմում չի ներկայացվել, կամ ներ­կայացված բոլոր դիմումներում առկա է սույն հոդվածի 4-րդ մասով նախատեսված հիմքերից որևէ մեկը, ապա համապատասխան մարմինը, սույն օրենքով սահմանված կարգով, փոփոխում է տվյալ պաշտոնի համար սահմանված պահանջները:
18. Անվանացանկում կատարված լրացումների և փոփոխությունների արդյունքում առաջացած քաղաքացիական ծառայության նոր պաշտոնները, բացառությամբ համապա­տասխան մարմնի վերա­­կազմակերպման և/կամ կառուց­ված­քա­յին փոփոխության հետևանքով առաջացած քաղաքացիական ծառայության պաշտոնների, զբաղեցվում են մրցույթով:
19. Համապատասխան մարմնում քաղաքացիական ծառայողի առաջխաղացումը իրականացվում է միայն սույն օրենքով սահմանված մրցույթով, բացառությամբ սույն օրենքի 23-րդ հոդվածով նախատեսված դեպքերի:
20. Մրցույթի արդյունքում նույն համապատասխան մարմնում քաղաքացիական ծառայության այլ պաշտոնի նշանակվելու դեպքում քաղաքացիական ծառայողի հետ վերջնահաշվարկ չի կատարվում:
21. Մրցույթն անվավեր է ճա­նաչ­վում դատական կարգով: Մրցույթն անվավեր ճանաչվելու դեպքում հայտարարվում է մրցույթ, որն անցկացվում է սույն օրենքով սահմանված կարգով:
22. Մրցույթ անցկացնելու կար­գը սահմանում է կառավարությունը:
23. Թեստերի կազմման, թեստային առաջադրանքների ձևավորման, թեստային առաջադրանքների բովանդակային առանձնահատկությունները, թեստային առաջադրանքների քանակը, հարցազրույցի անցկացման մեթոդաբանությունը և ձևաչափը սահմանում է համակարգող փոխվարչապետը:

**Հոդված 11. Վարկանիշային ցուցակների կազմումը և վարկանիշային ցուցակներից պաշտոն զբաղեցնելը**

1. Քաղաքացիական ծառայության մասնագիտական պաշտոնների 6-րդ, 7-րդ և 8-րդ ենթա­խմբե­րի պաշտոնները զբաղեցնելու համար հարցազրույցին մասնակցելու համար թեկնածուներն ընտրվում են վարկանիշային ցուցակներից:
2. Վարկանիշային ցուցակները կազմելու համար առնվազն տարին երկու անգամ քաղաքացիական ծառայության գրասենյակն անցկացվում է թեստավորում: Ելնելով թեստավորման մասնակիցների թվից՝ թեստավորումը կարող է անցկացվել մեկ կամ մի քանի խմբով տարբեր օրերի և/կամ ժամերի: Յուրաքանչյուր խմբի համար կազմվում է նոր թեստ:
3. Թեստավորմանը մասնակցելու համար քաղաքացին փաստաթղթերը ներկայացնում է էլեկտրոնային տարբերակով: Թեստավորման մասնակցության հարցը որոշում է քաղաքացիական ծառայության գրասենյակի ղեկավարը՝ համապատասխան կառուցվածքային ստորաբաժանման կողմից տրված եզրակացության հիման վրա: Քաղաքացիական ծառայության գրասենյակը թեստավորման մասնակցության որոշման մասին երեք աշխատանքային օրվա ընթացքում էլեկտրոնային տարբերակով տեղեկացնում է դիմող քաղաքացուն:
4. Քաղաքացին չի մաս­նակցում թեստավորմանը, եթե չի բավարարում սույն օրենքի 8-րդ հոդվածի 2-րդ մասով, 17-րդ հոդվածի 4-րդ մասով և «Հանրային ծառայության մասին» Հայաստանի Հանրապետության օրենքի 14-րդ հոդվածով սահմանված պահանջները:
5. Թեստավորումը հաղթահարում են կառավարության կողմից սահմանած նվազագույն միավորից բարձր միավոր ստացած մասնակիցները: Թեստավորման արդյունքներով քաղաքացիական ծառայության գրասենյակն առցանց կարգով վարում է վարկանիշային համարակալված ցուցակ: Միևնույն արդյունք հավաքած թեկնածուները գրանցվում են նույն համարի տակ:
6. Համապատասխան մարմինները հարցազրույցի հրավիրում են վարկանիշային ցուցակի 1-5-րդ համարներում գրանցված անձանց, ովքեր բավարարում են քաղաքացիական ծառայության տվյալ պաշտոնի անձնագրի պահանջները:
7. Եթե պաշտոնի անձնագրով նախատեսված է մասնագիտական բարձրագույն կրթության պահանջ և վարկանիշային ցուցակի 1-5-րդ համարներում չկա համապատասխան մասնագիտություն ունեցող հինգ թեկնածու, ապա հրավիրվում են տվյալ մասնագիտությունն ունեցող առաջին 5 թեկնածուները:
8. Վարկանիշային ցուցակում միանգամյա գրանցված լինելու առավելագույն ժամկետը 2 տարի է: Վարկանիշային ցուցակում գրանցման առավելագույն ժամկետը լրանալու օրվան հաջորդող օրը թեկնածուն ինքնաշխատ եղանակով հանվում է ցուցակից:Վարկանիշային ցուցակի թափուր համարները լրացվում են հաջորդաբար՝ նվազման կարգով ինքնաշխատ եղանակով:
9. Վարկանիշային ցուցակը համալրվում է թեստավորման բոլոր խմբերի արդյունքներն ամփոփելու հաջորդ աշխատանքային օրը:
10. Քաղաքացիական ծառայության մասնագիտական պաշտոնների 6-րդ, 7-րդ և 8-րդ ենթա­խմբե­րի պաշտոնները զբաղեցնելու համար հարցազրույցը կազմակերպվում և անցկացվում է սույն օրենքի 10-րդ հոդվածի 13-16-րդ մասերով սահմանված կարգով: Պաշտոնի նշանակված թեկնածուն հանվում է վարկանիշային ցուցակից:
11. Վարկանիշային ցուցակների կազմման համար անցկացվող թեստավորման և հարցազրույցի կազմակերպման կարգը սահմանում է կառավարությունը:
12. Վարկանիշային ցուցակների կազմման համար անցկացվող թեստավորման թեստերի կազմման, թեստային առաջադրանքների ձևավորման, թեստային առաջադրանքների բովանդակային առանձնահատկությունները, թեստային առաջադրանքների քանակը սահմանում է համակարգող փոխվարչապետը:

**Հոդված 12. Քաղաքացիական ծառա­յու­թյան պաշտոն զբաղեցնելը** **տեղափոխման, փոխադրման կարգով**

1. Պաշտոնի նշանակելու իրավասություն ունեցող պաշտոնատար անձը, մինչև երկու տարի ժամկետով, պատճառաբանված որոշմամբ կարող է տեղափոխություն կատարել կառուցվածքային ստորաբաժանումների հավասարազոր քաղաքացիական ծառայության պաշտոններ զբաղեցնող քաղաքացիական ծառայողների միջև, եթե վերջիններս բավարարում են քաղաքացիական ծառայության պաշտոնի անձնագրի պահանջները:
2. Քաղաքացիական ծառայության թափուր պաշտոն առաջանալու դեպքում՝ պաշտոնի նշանակելու իրավասություն ունեցող պաշտոնատար անձը կարող է նույն կամ այլ կառուցվածքային ստորաբաժանման քաղաքացիական ծառայողին յոթ աշխատանքային օրվա ընթացքում փոխադրել թափուր պաշտոնին, եթե վերջինս բավարարում է քաղաքացիական ծառայության պաշտոնի անձնագրի պահանջները:
3. Փոխադրման (փոխադրումների) արդյունքում թափուր մնացած պաշտոնը կարող է զբաղեցվել սույն օրենքով սահմանված արտաքին մրցույթով:
4. Քաղաքացիական ծառայության ժամանակավոր թափուր պաշտոն առաջանալու դեպքում՝ մինչև սահմանված հիմքի վերացումը, պաշտոնի նշանակելու իրավասություն ունեցող պաշտոնատար անձը կարող է այլ կառուցվածքային ստորաբաժանման քաղաքացիական ծառայողին յոթ աշխատանքային օրվա ընթացքում փոխադրել այդ պաշտոնին, եթե վերջինս բավարարում է քաղաքացիական ծառայության պաշտոնի անձնագրի պահանջները: Ժամանակավոր թափուր պաշտոնի փոխադրման դեպքում փոխադրված քաղաքացիական ծառայողի պարտականությունները կատարվում են տվյալ պաշտոնի անձնագրով նախատեսված փոխարինող քաղաքացիական ծառայողի կողմից:
5. Փոխադրում իրականացվում է հավասարազոր քաղաքացիական ծառայության պաշտոնի:
6. Տեղափախություն, փոխադրում իրականացվում է պաշտոնի նշանակելու իրավասություն ունեցող պաշտոնատար անձի որոշմամբ, քաղաքացիական ծառայողի համաձայնությամբ: Համապատասխան մարմնի աշխատանքների կազմակերպման առանձնահատկություններով պայմանավորված՝ կառավարության որոշմամբ կարող են սահմանվել այն դեպքերը, երբ տեղափոխություն և/կամ փոխադրում իրականացնելիս քաղաքացիական ծառայողի համաձայնությունը չի պահանջվում:
7. Տեղափախության, փոխադրման դեպքերում քաղաքացիական ծառայողի հետ վերջնահաշվարկ չի կատարում:
8. Տեղափախության, փոխադրման կարգը և պայմանները սահմանում է կառավարությունը՝ հաշվի առնելով համապատասխան մարմինների առանձնահատկությունները:

**Հոդված 13. Քաղաքացիական ծառայության պաշ­տոնը որոշակի ժամկետով զբա­ղեց­նելը**

1. Քաղաքացիական ծառայության պաշտոնը որոշակի ժամկետով զբաղեցվում է`

1) հղիու­­թյան և ծննդա­­­­­բերու­թյան արձակուրդի.

2)  մինչև երեք տարեկան երեխայի խնամքի համար տրամադրվող արձակուրդի.

3) պարտադիր զինվորական ծառայու­թյան զորա­կոչ­վելու.

4) քա­ղա­քա­ցիական ծառայողի կողմից իր ծա­ռա­յո­ղա­կան պարտա­կա­նու­թյուն­ները կա­­­տա­րելու ժա­մա­նակավոր անհ­նարի­նության.

5) եռամսյա ժամկետը գերազանցող վերապատրաստման կամ գործուղման մեկնելու.

6) օրենքով սահմանված այլ դեպքերում:

1. Սույն հոդվածի 1-ին մասում նշված դեպքերում այդ պաշտոնները զբաղեցվում են` պաշտոնի նշանակելու իրավասություն ունեցող պաշտո­նա­տար անձի հայեցո­ղու­­թյամբ` տվյալ պաշտոնի անձնագրով նախատեսված փոխարինող քաղա­քա­ցիական ծա­ռայողի կողմից կամ սույն օրենքի 12-րդ հոդվածի 4-րդ մասով սահմանված կարգով կամ հաշ­վի առնելով սույն օրենքի 8-րդ հոդվածի 2-րդ մասով և 17-րդ հոդվածի 4-րդ մասով սահմանված պահանջները և «Հանրային ծառայության մասին» Հայաստանի Հանրապետության օրենքի 14-րդ հոդվածով նախատեսված հիմքերը՝ մեկ այլ անձի հետ ժամկետային աշխատանքային պայ­մա­նագիր կնքելով:
2. Չի թույլատրվում այլ անձի հետ ժամ­կե­տա­յին աշխատանքային պայմանագիր կնքել, եթե քաղաքացիական ծառայության տվյալ թափուր պաշտոնն առաջացել է այդ անձի ծառայությունը սույն օրենքի 37-րդ հոդ­վածի 2-րդ մասի 2-4-րդ, 6-10-րդ կետերով նախատեսված հիմքերից որևէ մեկով դադարեցվելու հետևանքով:
3. Ժամ­կե­տային աշ­խատանքային պայմանագիր կնքելու կարգը սահմանում է կառավարությունը:

**Հոդված 14.** **Կադրերի ռեզերվից քաղաքացիական ծառայության պաշտոն զբաղեցնելը**

1. Համապատասխան մարմնում քաղաքացիական ծառայության թափուր պաշտոն առաջանալու դեպքում, պաշտոնի նշանակելու իրավասություն ունեցող պաշտոնատար անձը կարող է այդ պաշտոնում նշանակել քաղաքացիական ծառայության կադրերի ռեզերվից սույն օրենքի 13-րդ հոդվածի 2-րդ մասով սահմանված կարգով ժամկետային աշխատանքային պայմանագրով պաշտոն զբաղեցնող այն քաղաքացիական ծառայողին, ով ռեզերվում գրանցվել է՝ ազատվելով տվյալ մարմնի քաղաքացիական ծառայության պաշտոնից:

Հոդված 15. Քաղաքացիական ծառա­յու­թյան պաշտոն զբաղեցնելու առանձնա­հատուկ դեպքերը և քաղաքացիական ծառայության կազմակերպման առանձնահատկությունները

1. Պետական և ծառայողական գաղտնիք պարունակող տեղեկությունների հետ առնչվող քաղաքացիական ծառայության պաշտոններ զբաղեցնող անձանց պաշտոնի նշանակման, վերապատրաստման, կատարողականի գնահատման, ծառայողական քննությունների հետ կապված առանձնահատկությունները և քաղաքացիական ծառայության այդ պաշտոնների ցանկը հաստատում է համակարգող փոխվարչապետը՝ համապատասխան մարմնի ղեկավարի առաջարկությամբ՝ համաձայնեցնելով ազգային անվտանգության լիազոր մարմնի ղեկավարի հետ:
2. «Դիվանագիտական ծառայության մասին» Հայաստանի Հանրապետության օրենքով սահմանված կարգով գործուղված դիվանագետների կողմից քաղաքացիական ծառայության պաշտոն զբաղեցնելու կարգը և դեպքերը սահմանում է կառավարությունը, իսկ պաշտոնների ցանկը՝ համակարգող փոխվարչապետը:
3. Վարչապետին, կառավարությանը և նախարարություններին ենթակա մարմինների՝ քաղաքացիական ծառայության հարաբերությունների մասնակցությունն իրականացվում է այն համապատասխան մարմնի միջոցով, որի ենթակայությամբ գործում են:

**Հոդված 16. Քաղաքացիական ծառա­յու­թյան պաշտոնի նշանակումը և ազատումը (ծառայության դադարեցումը)**

1. Գլխավոր քարտուղարներին պաշտոնի նշանակում և պաշտոնից ազատում է վարչապետը, բացառությամբ սույն հոդվածի 2-4-րդ մասերում նախատեսված դեպքերի:
2. Սույն մասում նշված մարմինների գլխավոր քարտուղարներին պաշտոնի նշանակում և պաշտոնից ազատում է.
3. Կենտրոնական ընտրական հանձնաժողովում՝ Կենտրոնական ընտրական հանձնաժողովի նախագահը.
4. Հեռուստատեսության և ռադիոյի հանձնաժողովում՝ Հեռուստատեսության և ռադիոյի հանձնաժողովի նախագահը.
5. Հաշվեքննիչ պալատում՝ Հաշվեքննիչ պալատի նախագահը.
6. Հայաստանի Հանրապետության դատախազությունում՝ գլխավոր դատախազը.
7. Հայաստանի Հանրապետության քննչական մարմիններում՝ քննչական մարմինների ղեկավարները.
8. Հայաստանի Հանրապետության ինքնավար մարմիններում՝ ինքնավար մարմինների ղեկավարները:
9. Հայաստանի Հանրապետության Սահմանադրական դատարանի աշխատակազմի ղեկավարին պաշտոնի նշանակում նշանակում և պաշտոնից ազատում է Հայաստանի Հանրապետության Սահմանադրական դատարանի նախագահը:
10. Դատական դեպարտամենտի ղեկավարին պաշտոնի նշանակում և պաշտոնից ազատում է (հետ է կանչում) Բարձրագույն դատական խորհրդը:Դատական դեպարտամենտում քաղաքացիական ծառայության պաշտոններում պաշտոնի նշանակում և պաշտոնից ազատում է Դատական դեպարտամենտի ղեկավարը**:**
11. Քաղաքացիական ծառայության ղեկավար պաշտոնների 1-ին, 2-րդ, 3-րդ ենթախմբերի պաշտոններ զբաղեցնող քաղաքացիական ծառայողներին, ներքին աուդիտորներին պաշտոնի նշանակում և պաշտոնից ազատում է համապատասխան մարմնի ղեկավարը:
12. Քաղաքացիական ծառայության մյուս պաշտոններում նշանակում և այդ պաշտոններից ազատում է գլխավոր քարտուղարը:
13. Տեսչական մարմնում քաղաքացիական ծառայության պաշտոններում նշանակում և այդ պաշտոններից ազատում է տեսչական մարմնի ղեկավարը:

**Հոդված 17. Քաղաքացիական ծառայության պաշտոն զբաղեցնելու փորձաշրջանն, առավելագույն տա­րիքը**

1. Մրցույթի արդյունքում քաղաքացիական ծառայության պաշտոն առաջին անգամ զբաղեցնող անձի նշա­նա­կումն իրականացվում է փորձաշրջանով՝
2. Ղեկավար պաշտոնների խմբի համար՝ 12 ամիս.
3. Մասնագիտական պաշտոնների 1-ին, 2-րդ, 3-րդ, 4-րդ, 5-րդ ենթախմբի պաշտոնների համար՝ 9 ամիս.
4. Մասնագիտական պաշտոնների 6-րդ, 7-րդ և 8-րդ ենթախմբի պաշտոնների համար՝ 6 ամիս:
5. Փորձաշրջանի ընթացքում քաղաքացիական ծառայողը չի կարող սույն օրենքի 12-րդ հոդվածով սահմանված կարգով զբաղեցնել քաղաքացիական ծառայության այլ պաշտոն: Փորձաշրջանի ընթացքում մրցույթի արդյունքում այլ պաշտոնի նշանակվելու դեպքում քաղաքացիական ծառայողի նկատմամբ սահմանվում է փորձաշրջան:
6. Փորձաշրջանի հետ կապված առանձնահատկությունները սահմանում է համակարգող փոխվարչապետը՝ հաշվի առնելով պաշտոնների խմբերը, ենթախմբերը, պաշտոնների առանձնահատկությունները:
7. Քաղաքացիական ծառայության պաշտոն զբաղեցնելու առավելագույն տա­րիքը 65 տարին է: Քաղաքացիական ծառայության պաշտոն զբաղեցնելու առավելագույն տարիքը լրանալու դեպքում տվյալ պաշտոնի նշանակելու իրավասություն ունեցող պաշտոնատար անձի որոշմամբ քաղաքացիական ծառայողը կարող է մինչև մեկ տարի ժամկետով շարունակել զբաղեցնել իր պաշտոնը:
8. Քաղաքացիական ծառայության պաշտոն զբաղեցնելու առավելագույն տարիքը լրա­նալուց կամ մինչև մեկ տարի ժամկետով պաշտոնավարման ժամկետը երկարաձգելուց հետո քաղաքացիական ծառայողը պաշտոնավարում է մինչև առաջիկա հաշվետու ժամանակաշրջանի ավարտը:

**ԳԼՈՒԽ 4.**

**ՔԱՂԱՔԱՑԻԱԿԱՆ ԾԱՌԱՅՈՂՆԵՐԻ ԿԱՏԱՐՈՂԱԿԱՆԻ ԳՆԱՀԱՏՈՒՄԸ ԵՎ ՎԵՐԱՊԱՏՐԱՍՏՈՒՄԸ**

**Հոդված 18. Քաղաքացիական ծառայողի կատարողականի գնահատումը**

1. Քաղաքացիական ծառայողի կատարողականնաշխատանքային ծրագրով նախատեսված աշխատանքի արդյունքները և այդ արդյունքներին հասնելու արդյունավետությունն է, որը գնահատվում է անմիջական ղեկավարի կողմից:
2. Կատարողականի գնահատականի հետ համաձայն չլինելու դեպքում քաղաքացիական ծառայողը կարող է Հայաստանի Հանրապետության օրենսդրությամբ սահմանված կարգով այն բողքարկել՝ գնահատումն իրականացրած պաշտոնատար անձի վերադաս անձին:
3. Կատարողականի գնահատման արդյունքները հիմք են սահմանված կարգով խրախուսում կամ կարգապահական տույժ կիրառելու և/կամ վերապատրաստման անհատական ծրագրեր կազմելու, ինչպես նաև հանրային ծառայության մասին Հայաստանի Հանրապետության օրենսդրությամբ սահմանված դեպքերում նախապատվության իրավունքից օգտվելու համար:
4. Քաղաքացիական ծառայողի կատարողականի գնահատման կարգը սահմանում է կառավարությունը՝ հաշվի առնելով համապատասխան մարմինների առանձնահատկությունները:

**Հոդված 19. Քաղաքացիական ծա­ռա­յողի վերապատրաստումը**

1. Քաղաքացիական ծառայողներն իրավունք ունեն և պարտավոր են բարելավել իրենց մասնագիտական գիտելիքները և կոմպետենցիաները շարունակական մասնագիտական զարգացման սկզբունքի վրա հիմնված վերապատարաստումներին մասնակցելու միջոցով:
2. Համապատասխան մարմինները պարտավոր են ձեռնարկել բոլոր անհրաժեշտ միջոցները վերապատրաստումները կազմակերպելու և այդ վերապատրաստումներին քաղաքացիական ծառայողների մասնակցությունն ապահովելու համար:
3. Համապատասխան մարմիններում վերապատ­րաստման գործընթացը կազ­մա­­կերպում է գլխավոր քարտուղարը:
4. Վերապատրաստումն իրականացվում է յուրաքանչյուր քաղաքացիական ծառայողի համար ըստ անհատական ծրագրի, որը կազվում է (փոփոխվում) քաղաքացիական ծառայողի տարեկան կատարողականի գնահատմանը զուգընթաց իրականացված վերապատրաստման կարիքների գնահատումից:
5. Վերապատրաստում անցկացվում է նաև քաղաքացիական ծառայության տվյալ պաշտոնի անձնագրով քաղաքացիական ծառայողի մասնագիտական գիտելիքների և կոմպետենցիաների տիրապետման նոր պահանջների սահմանման դեպքում՝ քաղաքացիական ծառայողի կամ կառուցվածքային ստորաբաժանման ղեկավարի նախաձեռնությամբ:
6. Վերապատրաստման մասնակցության առավելագույն ժամկետը 6 ամիս է:
7. Գլխավոր քարտուղարը վերապատրաստման կարիքների գնահատման արդյունքներն ամփոփելուց հետո կազմում է համապատասխան մարմնի քաղաքացիական ծառայողների վերապատրաստման ծրագիրը, որը ներառում է վերապատրաստման կարիքները, վերապատրաստման եղանակները, հատկացված կրեդիտները, ժամանակի բաշխվածությունը, իրականացնող կազմակերպությունները, վերապատրաստում իրականացնող մասնագետների թեկնածուները և համակարգող փոխվարչապետի որոշմամբ սահմանված այլ չափանիշները և այդ ծրագիրը ներկայացնում է քաղաքացիական ծառայության գրասենյակի համաձայնեցմանը:
8. Յուրաքանչյուր տարի գլխավոր քարտուղարը պարտավոր է վերանայել վերապատրաստման ծրագիրը՝ հիմք ընդունելով նախորդ տարվա վերապատրաստման կարիքների գնահատման արդյունքները:
9. Քաղաքացիական ծառայության գրասենյակն ուսումնասիրում է ծրագիրը և տալիս է համաձայնություն վերապատրաստման ծրագիրը հաստատելու համար: Համաձայնությունը ստանալուց հետո գլխավոր քարտուղարը հաստատում է վերապատրաստաման ծրագիրը և քաղաքացիական ծառայողներին տեղեկացնում է այդ ծրագրից բխող քաղաքացիական ծառայողի վերապատրաստաման անհատական ծրագիրը:
10. Կոմպետենցիաների վերաբերյալ վերապատրաստումները կազմակերպում է քաղաքացիական ծառայության գրասենյակը, իսկ մասնագիտական գիտելիքների վերաբերյալ վերապատրաստումները՝ համապատասխան մարմինը:
11. Համապատասխան մարմինների ծրագրերի ուսումնասիրության ժամանակ քաղաքացիական ծառայության գրասենյակը կարող է առաջարկել վերանայել վերապատրաստման ծրագիրն, ինչպես նաև այդ ծրագրերում կարող է ներառել նաև կոմպետենցիաների վերաբերյալ կազմված վերապատրաստման ծրագրերը:
12. Վերապատրաստման հետ կապված ծախսերը կա­տար­­վում են պետական բյուջեի, ինչպես նաև Հայաստանի Հանրապետության օրենս­դրու­թյամբ չարգելված այլ միջոցների հաշվին:
13. Վերապատրաստմների արդյունքում քաղաքացիական ծառայողը ստանում է կրեդիտներ: Անհատական ծրագրով հաստատված համապատասխան կրեդիտները ստանալուց հետո քաղաքացիական ծառայողը համարվում է վերապատրաստված:
14. Սույն օրենքի հիման վրա վերապատ­րաստ­ման կարգը, վերապատ­րաստ­ում իրականացնող կազմակերպություններին ներկայացվող հիմնական չափանիշները, կրեդիտների սահմանման հիմնական սկզբունքները, կարիքների գնահատման և անհատական ծրագրի կազմման, ինչպես նաև համապատասխան մարմնի վերապատրաստման ծրագրի կազմման, միջազգային հավաստագրերի ճանաչելիության սկզբունքները, տեսակները սահմանում է համակարգող փոխվարչապետը:

**ԳԼՈՒԽ 5.**

**ՔԱՂԱՔԱՑԻԱԿԱՆ ԾԱՌԱՅՈՂՆԵՐԻ ԻՐԱՎԱԿԱՆ ՎԻՃԱԿԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 20. Քաղաքացիական ծառայողի նկատմամբ կիրառվող խրախուսանքի տե­սակները**

1. Երկարամյա ծառայության և/կամ ծառայողական պարտակա­նությունները և/կամ հանձնարարականները (առաջադրանքները) բարեխղճորեն կա­տարելու, ինչպես նաև օրենսդրությամբ սահմանված այլ դեպքերում քաղաքացիական ծառայող­ի նկատ­մամբ կարող են կիրառվել խրա­խու­սան­քի հետևյալ տեսակները.

1) շնորհակալության հայտարարում.

2) դրամական պարգևատրում.

3) հուշանվերով պարգևատրում.

4) պատվոգրով (մեդալով) պարգևատրում.

5) լրացուցիչ վճարովի արձակուրդի տրամադրում.

6) կարգապահական տույժի հանում:

1. Քա­ղա­քա­ցիական ծա­ռայողի նկատմամբ կարող են կիրառվել նաև օրենսդրությամբ սահ­ման­ված խրախուսման այլ տեսակներ:
2. Քա­ղա­քա­ցիական ծա­ռայողի նկատմամբ խրա­խուսանքները կիրառում է նրան պաշտոնի նշանակելու իրավասություն ունեցող պաշտոնատար անձը:
3. Քաղաքացիական ծառայության ղեկավար պաշ­տոն­ների 1-ին, 2-րդ, 3-րդ ենթախմբերի պաշտոն զբաղեցնող քաղաքացիական ծառայողներին, որպես խրախուսանք, Հանրապետության Նախագահի կողմից օրենքով սահմանված կարգով կարող է շնորհվել բարձրագույն դասային աստիճաններ:
4. Բարձրագույն դասային աստիճաններն են՝ քաղաքացիական ծառայության առաջին դասի պետական խորհրդականի դասային աստիճան, քաղաքացիական ծառայության երկրորդ դասի պետական խորհրդականի դասային աստիճան, քաղաքացիական ծառայության երրորդ դասի պատական խորհրդականի դասային աստիճան: Դասային աստիճաններից բարձրը՝  քաղաքացիական ծառայության առաջին դասի պետական խորհրդականի դասային աստիճանն է:

**Հոդված 21. Քաղաքացիական ծառայողի նկատմամբ կիրառվող կարգա­պա­հա­կան պատասխանատվության միջոցները և առանձնահատկությունները, կարգապահական տույժ կիրա­ռե­լու որոշումը, պաշտոնից ազատելու կամ ծառայության դադարեցման մասին որոշումը բողո­քար­կելը**

1. Ծառայողական պարտականություններն անհարգելի պատճառով չկատա­րելու և/կամ ոչ պատշաճ կա­տա­րե­լու և/կամ ծա­ռայողական լիազորությունները վերա­զան­­ցե­լու և/կամ աշխա­տան­­քային կարգա­պա­հական ներքին կա­նոնները խախտելու և/կամ քաղաքացիական ծառայողի վարքագծի կանոնները խախտելու և/կամ հանրային ծառայողի նկատմամբ կիրառվող այլ սահմանափակումները չպահպանելու և/կամ շահերի բախման կանոնները խախտելու դեպքերում քաղաքացիական ծառայողի նկատ­մամբ սահմանված կարգով կիրառվում են հետև­­յալ կար­գա­պա­հա­կան տույ­ժերը.

1) նախազգուշացում.

2) նկատողություն.

3) խիստ նկատողություն.

4) օրենքով սահմանված կարգով աշխատավարձի իջեցում մինչև 20 տոկոսով, բայց ոչ ավելի քան **բազային աշխատավարձ**ի չափը.

5) ծառայության դադարեցում:

1. Կարգապահական տույժ կիրառվում է ծառայողական քննություն անցկացնելուց հետո:
2. Կարգապահական տույժ նշանակվում է, եթե երեք ամսից ավելի չի անցել խախտման հայտնաբերման օրվանից՝ չհաշված քաղաքացիական ծառայողի ժամանակավոր անաշխատունակության պատճառով բացակայության, գործուղման, վերապատրաստման կամ արձակուրդի մեջ գտնվելու ժամանակահատվածները:
3. Կարգապահական տույժ նշանակվել չի կարող, եթե վեց ամսից ավելի է անցել խախտում կատարելու օրվանից: Եթե խախտումը հայտնաբերվում է ֆինանսատնտեսական գործունեության, գումարային կամ այլ արժեքների ստուգման այդ թվում և գույքագրման ընթացքում, ապա կարգապահական տույժը կարող է կիրառվել, եթե խախտումը կատարելու օրվանից անցել է ոչ ավելի, քան երեք տարի:
4. Կարգապահական տույժ նշանակելիս հաշվի են առնվում խախտման բնույթը, բովանդակությունը, այն հանգամանքները, որի պարագայում կատարվել է խախտումը, խախտման արդյունքում վրա հասած հետևանքները, նախկինում քաղաքացիական ծառայողի նկատմամբ կարգապահական տույժեր կիրառված լինելու և/կամ խախտումներ կատարած լինելու համգամանքները:
5. Կարգապահական տույժի մասին քա­ղա­քա­ցիական ծառա­յո­ղին հաղորդվում է ոչ ուշ, քան կարգապահական տույժ նշանակելուց հետո երեք աշխատանքային օրվա ընթացքում:
6. Յուրաքանչյուր խախտման համար, կարող է նշանակվել մեկ կար­գա­պահական տույժ: Սույն հոդվածի 1-ին մասի 4-րդ կետով նախատեսված տույժը կրկին անգամ չի կարող կիրառվել, եթե կարգապահական տույժը հանված չէ կամ չի լրացել սույն օրենքի 8-րդ մասով սահմանված ժամկետը:
7. Եթե քաղաքացիական ծառայողը կարգապահական տույժ նշանակելու օրվանից մեկ տար­վա ընթացքում նոր կարգապահական տույժի չի ենթարկվել, ապա նա համարվում է կարգապա­հա­կան տույժի չենթարկված:
8. Սույն հոդվածի 1-ին մասով նախատեսված կարգապահական տույժերը քա­ղա­քա­ցիա­­կան ծառայողի նկատմամբ կիրառում է նրան պաշտոնի նշանակելու իրավասություն ունե­ցող պաշ­տոնատար անձը:
9. Քաղաքացիական ծառայողն իր նկատմամբ կարգապահական տույժ կիրա­ռելու, պաշտոնից ազատելու կամ ծառայությունը դադարեցնելու մասին որո­շումը կա­­րող է բո­ղո­­քար­կել պաշտոնի նշանակելու իրավասություն ունեցող պաշտոնատար անձի անմիջական ղեկավարին, իսկ բարձրաստիճան պաշտոնատար անձի որոշումը՝ **բարձրաստիճան պաշտոնատար անձի վերադաս անձին՝** կարգապահական տույժ կիրառելու մասին, պաշտոնից ազատելու կամ ծառայությունը դադարեցնելու մասին որո­շմանը ծանուցվելու օրվանից հաշված երեք աշխատանքային օրվա ընթացքում:
10. Սույն հոդվածի 10-րդ մասով սահմանված կարգով բողոք բերելը կասեցնում է բողոքարկվող  ակտի կատարումը:
11. Սույն հոդվածի 10-րդ մասով սահմանված բողոքարկման կարգը չի տարածվում քաղաքացիական ծառայողի վարքագծի կանոնները խախտելու, հանրային ծառայողի նկատմամբ կիրառվող այլ սահմանափակումները չպահպանելու, շահերի բախման կանոնները խախտելու դեպքերում կիրառված կարգապահական տույժերի վրա: Նշված դեպքերում կիրառված կարգապահական տույժերը բողոքարկվում են դատական կարգով:
12. Քննարկելով բերված  բողոքը`  իրավասու պաշտոնատար անձն իրավասու է՝
13. բավարարելու բողոքն ամբողջությամբ կամ մասնակիորեն` փոփոխել կարգապահական տույժի տեսակը կամ ճանաչել կարգապահական տույժ կիրառելու մասին կամ պաշտոնից ազատելու կամ ծառայությունը դադարեցնելու մասին որոշումն անվավեր.
14. մերժել բողոքը՝ կարգապահական տույժ կիրառելու մասին կամ պաշտոնից ազատելու կամ ծառայությունը դադարեցնելու մասին որոշումը թողնելով անփոփոխ:
15. Քաղաքացիական ծառայության պաշտոնից ազատելու կամ ծառայությունը դադարեցնելու մասին որոշումն անվավեր ճա­­նաչ­վելու դեպքում քաղա­քա­ցիա­կան ծա­ռա­յո­ղը վերականգնվում է իր պաշ­տո­նում վարչական կամ դա­տական ակտն ուժի մեջ մտնելուց հե­տո՝ հինգ աշխատանքային օրվա ընթացքում և հար­կա­դիր պա­րա­պուր­դի դի­մաց ստանում է հատուցում՝ Հայաստանի Հանրապե­տու­թյան օրենս­դրու­թյամբ սահ­մանված կար­գով և չա­փով:
16. Քաղաքացիական ծառայողն իր նկատմամբ կարգապահական տույժ կիրա­ռելու, այդ թվում` քաղաքացիական ծառայության պաշ­տոնից ազա­տելու կամ ծառայությունը դադարեցնելու մասին որո­շումը կա­­րող է բո­ղո­­քար­կել դատական կարգով:

**Հոդված 22. Ծառայողական քննությունը**

1. Սույն օրենքով նախատեսված դեպքերում պաշտոնի նշանակելու իրավասություն ունեցող պաշտոնատար անձն նշանակում է ծառայողական քննություն՝ նշելով ծառայողական քննության անցկացման հիմքերը, պարզաբանման ենթակա հարցերը և անցկացման եղանակը:
2. Քաղաքացիական ծառայողի վարքագծի կանոնների, անհամատեղելիության պահանջների հանրային ծառայողի նկատմամբ կիրառվող այլ սահմանափակումների, շահերի բախման վերաբերյալ հարցերի ուսումնասիրության համար նշանակված ծառայողական քննությունն անցկացնում է քաղաքացիական ծառայողների էթիկայի հանձնաժողովը:
3. Քաղաքացիական ծառայողի վարքագծի կանոնների, անհամատեղելիության պահանջների հանրային ծառայողի նկատմամբ կիրառվող այլ սահմանափակումների, շահերի բախման վերաբերյալ այլ անձի դիմումի և/կամ լրատվամիջոցների հրապարակումների հիման վրա ծառայողական քննություն նշանակում է գլխավոր քարտուղարը:
4. Ծառայողական քննության անցկացման ժամանակ, անհրաժեշտության դեպքում ծառայողական քննություն նշանակած պաշտոնատար անձն, իր որոշմամբ, կարող է ներգրավվել ծառայողական քննության արդյունքներով չշահագրգռված մասնագետ՝ խորհրդատվություն տրամադրելու համար:
5. Ծառայողական քննություն անցկացնելու ընթացքում քաղաքացիական ծառայողի (քաղաքացիական ծառայողների) ծառայողական պարտականությունների կատարումը ծառայողական քննություն անցկացնելու ժամկետում պաշտոնի նշանակելու իրավասություն ունեցող պաշտոնատար անձը կարող է կասեցնել` պահպանելով քաղաքացիական ծառայողի վարձատրությունը:
6. Ծառայողական քննության նյութերում հանցագործությունների և/կամ զանցանքների հատկանիշներ հայտնաբերելու դեպքերում այդ մասին հայտնվում է համապատասխան պետական մարմիններին և ծառայողական քննությունը կասեցվում է:
7. Ծառայողական քննության արդյունքում ծառայողական քննություն վարողը պաշտոնի նշանակելու իրավասություն ունեցող պաշտոնատար անձին ներկայացնում է եզրակացություն, որն առնվազը ներառում է ծառայողական քննությամբ պարզված հանգամանքները և դրանց վերաբերյալ հետևությունները, անհրաժեշտության դեպքում համապատասխան առաջարկություններ և դրանց վերաբերյալ հիմնավորումներ:
8. Պաշտոնի նշանակելու իրավասություն ունեցող պաշտոնատար անձն սույն օրենքի 21-րդ հոդվածի 10-րդ մասով նախատեսված ժամկետից հետո երկու աշխատանքային օրվա ընթացքում քննարկում է եզրակացությունը և ընդունում համապատասխան որոշում, բացառությամբ սույն օրենքի 35-րդ հոդվածով նախատեսված դեպքերի:
9. Ծառայողական քննություն անցկացնելու կարգը սահմանում է կառավարությունը:

**Հոդված 23. Քաղաքացիական ծառայողի իրավական վիճակը համապա­տասխան մարմնի վերա­­կազմակերպման և կառուց­ված­քա­յին փոփոխության ժամանակ**

1. Համապատասխան մարմնի վերակազմակերպումը և/կամ կառուցվածքային փո­փո­խու­թյու­նը քաղաքացիական ծառայողին պաշտոնից ազա­տելու (լիազորությունները դադարեցնելու) հիմք չէ` բա­ցա­ռությամբ այն դեպքերի, երբ դրանք ուղեկցվում են համապատասխան մարմնի վերակազմա­կերպմամբ և/կամ կառուցվածքային փոփոխությամբ պայ­մանա­­վորված հաստիքների և/կամ քաղաքացիական ծառայության պաշտոնների կրճատմամբ և/կամ համապատասխան մարմնի վերակազմա­կերպմամբ և/կամ կառուցվածքային փոփոխությամբ պայ­մանա­­վորված պաշտոնների անձնագրերում այնպիսի նոր պահանջների սահմանմամբ, որոնց բավարարումը հնարավոր չէ ապահովել վերապատրաստման արդյունքում:
2. Վերակազմա­կերպմամբ և/կամ կառուցվածքային փոփոխությամբ պայ­մանա­­վորված հաստիքնե­րի և/կամ քաղաքացիական ծառայության պաշտոնների կրճատման դեպքում աշխատան­քա­յին գործունեությունը շարունակելու նախապատվու­թյան իրավունքը տրվում է հղի կամ մինչև երեք տարեկան երե­խա խնամող կամ պարտադիր զինվորական ծառայության զորա­կոչ­ված քա­ղա­քա­ցիա­կան ծառայողին, իսկ այս պայմանի հավասարության կամ բացակայության դեպքում` քա­ղաքացիական ծառայության առավել եր­կար աշխատանքային ստաժ և վերջին երեք տարվա ընթացքում կատարողականի գնահատման ավելի բարձր արդյունքներ ունեցող քաղաքացիական ծառայողին: Նշված պայմանների հավասարության կամ բացակայության դեպքերում աշխատանքային գործունեությունը շարունակելու նախապատվությունը որոշում է համապատասխան մարմնի ղեկավարը:
3. Հայաստանի Հանրապետության օրենսդրությամբ սահմանված կարգով համապատասխան մարմնի աշխատողների թվաքանակի կրճատման դեպքում աշխատան­քա­յին գործունեությունը շարունակելու նախապատվությունը որոշում է համապատասխան մարմնի ղեկավարը:
4. Կառուցվածքային փո­փո­խու­թյան ժամանակ կառուցվածքային փո­փո­խու­թյան ենթարկվող կառուցվածքային ստորաբաժանման քաղաքացիական ծառայողը իր հաստիքային միավորով կարող է տեղափոխվել կառուցվածքային փո­փո­խու­թյան չենթարկվող կառուցվածքային ստորաբաժանում՝ հավասարազոր կամ ցածր քաղաքացիական ծառայության պաշտոնի՝ իր համաձայնությամբ:
5. Համապատասխան մարմնի վերակազմակերպման և/կամ կառուցվածքային փո­փո­խու­թյան հետևանքով քաղաքացիական ծառայության պաշ­տոնների անվա­նացանկում առաջա­ցած պաշտոնները զբաղեցվում են անվանա­ցան­կում փո­փոխություններ կատա­րե­լուց հետո 7 աշխատանքային օրվա ընթացքում՝ սույն հոդվածի 6-րդ մասով սահմանված կարգով:
6. Համապատասխան մարմնի վերակազմակերպման և/կամ կառուցվածքային փո­փո­խու­թյան ժամանակ քաղաքացիական ծառայողը վերանշանակվում է մինչև վերակազմակերպումը զբաղեցրած պաշտոնին հավասարազոր պաշտոնի կամ ավելի ցածր պաշտոնի իր համաձայնությամբ, բացառությամբ առաջխաղացման դեպքի: Առաջխաղացման դեպքում քաղաքացիական ծառայողի հետ կնքվում է ժամկետային աշխատանքային պայմանագիր և հայտարարվում է մրցույթ տվյալ պաշտոնը զբաղեցնելու համար:
7. Քաղաքացիական ծառայության այն պաշտոնները, որոնք չեն համալրվել սույն հոդվածով սահմանված կարգով, զբաղեցվում են արտաքին մրցույ­թով:
8. Վերակազմակերպման և/կամ կառուցվածքային փոփոխության արդյունքում քաղաքացիական ծառայողի հետ վերջնահաշվարկ չի կատարվում:
9. Վերակազմակերպման և/կամ կառուցվածքային փոփոխության արդյունքում անձնակազմի կառավարման ընթացակարգային առանձնահատկությունները սահմանում է համակարգող փոխվարչապետը:

**Հոդված 24. Քաղաքացիական ծառայության կադրերի ռեզերվը**

1. Քաղաքացիական ծառայության կադրերի ռեզերվը քաղաքացիական ծառայության տեղեկատվական հարթակում վարում են համապատասխան մարմինները:
2. Գործունեությունը դադարած մարմինների կադրերի ռեզերվը վարում է քաղաքացիական ծառայության գրասենյակը:
3. Քաղաքացիական ծառայության կադրերի ռեզերվում, իրենց դիմումի համաձայն, գրանցվում են սույն օրենքի 37-րդ հոդվածի 1-ին մասի 2-5-րդ կետերով նախատեսված հիմքերով քաղաքացիական ծառայու­թյան պաշ­տոնից ազատված քաղաքացիական ծառայողները:
4. Քաղաքացիական ծառայության կադրերի ռեզերվում գրանցված լինելու միան­գամյա առավելագույն ժամկետը վեց ամիս է, բայց ոչ ավելի, քան կադրերի ռեզերվում գրանցված քաղաքացիական ծառայողի 65 տարին լրանալը: Քաղաքացիական ծառայողը իր դիմումի համաձայն կարող է հանվել ռեզերվից վաղաժամկետ:
5. Կադրերի ռեզերվում գրանցված լինելու ժամանակահատվածը համարվում է քաղաքացիական ծառայության ստաժ: Քաղաքացիական ծառայողը օրենքով սահմանված կարգով երեք ամիս ստանում է վարձատրություն այն համապատասախան մարմնից, որտեղ զբաղեցրել է քաղաքացիական ծառայության պաշտոն:
6. Կադրերի ռեզերվում գրանցվելու դեպքում քաղաքացիական ծառայողի հետ վերջնահաշվարկ չի կատարվում: Այս դեպքում քաղաքացիական ծառայողի հետ վերջնահաշվարկը կատարվում է, եթե քաղաքացիական ծառայողի լիազորությունները դադարում են սույն օրենքի 37-րդ հոդվածի 2-րդ մասի 15-րդ կետով նախատեսված հիմքով:
7. Եթե քաղաքացիական ծառայողը սույն օրենքի 14-րդ հոդվածով սահմանված կարգով զբաղեցնում է քաղաքացիական ծառայության պաշտոն, ապա այս դեպքում կադրերի ռեզերվից դուրս գալու դեպքում վերջնահաշվարկ չի կատարվում:
8. Ռեզերվում գրանցված ժամանակ քաղաքացիական ծառայողը չունի արձակուրդի իրավունք և վերջնահաշվարկի մեջ ռեզերվում գրանցված լինելու ժամանակահատվածը չի հաշվարկվում:
9. Քաղաքացիական ծառայության կադրերի ռեզերվը վարելու, կադրերի ռեզերվում գրանցելու և կադրերի ռեզերվից հանե­լու կարգը սահմանում է կառավարությունը:

**Հոդված 25. Քաղաքացիական ծառայողի անձնական գործը և քաղաքացիա­կան ծառա­յող­ների գրանցա­մատ­յա­նը**

1. Քաղաքացիական ծառայողի ծառայողական գործունեության ընթացքն արտա­ցոլ­վում է նրա անձնական գործում:

2. Քաղաքացիական ծառայողի անձնական գործը գրանցամատյանի բաղկացուցիչ մաս է, որը քաղաքացիական քաղաքացիական ծառայության տեղեկատվական հարթակում վարում է համապատասխան մարմինը:

3. Գրան­ցա­մատ­յա­­ն վարե­լու ընթացակարգային առանձնահատկությունները սահմանում է համակարգող փոխվարչապետը:

**Հոդված 26. Քաղաքացիական ծառայողի վարձատրությունը**

1. Յուրաքանչյուր քաղաքացիական ծառայող, առանց որևէ խտրականության, ունի աշխատանքի համար համարժեք վարձատրության իրավունք:

2. Քաղաքացիական ծառայողը, այդ թվում՝ քաղաքացիական ծառայության կադ­րե­րի ռեզեր­վում գրանցված քաղաքացիական ծառայողը, ստա­նում է վարձատրություն՝ «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրեն­քով սահմանված կարգով և ժամկետում:

**ԳԼՈՒԽ 6.**

**ՔԱՂԱՔԱՑԻԱԿԱՆ ԾԱՌԱՅՈՂՆԵՐԻ ԱՇԽԱՏԱՆՔԱՅԻՆ ՀԱՐԱԲԵՐՈՒԹՅՈՒՆՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 27. Քաղաքացիական ծառայողի աշխատանքային հարաբերություն­ները**

1. Քաղաքացիական ծառայողների աշխատանքային հարաբերությունները կար­գա­­վոր­վում են սույն օրենքով, հանրային ծա­ռա­յու­­թյան մասին Հայաստանի Հանրապետության օրենսդրությամբ:
2. Քաղաքացիական ծառայողների աշխատանքային այն հարաբերությունները, որոնք կարգավորված չեն սույն օրենքով և/կամ հանրային ծա­ռա­յու­­թյան մասին Հայաստանի Հանրապետության օրենսդրությամբ, կարգա­վոր­վում են Հայաստանի Հանրապետության աշխատանքային օրենսդրությամբ:
3. Քաղաքացիական ծառայողների միջև ծառայողական փոխհարա­բերու­թյուն­ները կար­­գավորվում են աշխատանքային ներ­­քին կարգապահական կանոններով:

**Հոդված 28. Քաղաքացիական ծառայողի աշխատանքային (ծառայության)**  **ժամերը**

1. Աշխատանքային (ծառայության) ժամերն այն ժամանակահատվածն է, որի ընթացքում օրենքի կամ այլ նորմատիվ իրավական ակտի համաձայն քաղաքացիական ծառայողը պարտավոր է կատարել իր ծառայողական պարտականությունները, ինչպես նաև այլ ժամանակահատվածներ, որոնք օրենքների և այլ նորմատիվ իրավական ակտերի համաձայն ներառվում են աշխատաժամանակում և/կամ ։
2. Քաղաքացիական ծառայողի աշխատանքային ժամերը կարող են փոխվել, եթե դա պայմանավորված է տվյալ մարմնում աշխատանքների կազմակերպման առանձնահատկություններով:
3. Գործադիր իշխանության մարմիններում աշխատանքային ժամերը սահմանում է կառավարությունը՝ հաշվի առնելով համապատասխան մարմնում աշխատանքների կազմակերպման առանձնահատկությունները:

**Հոդված 29. Քաղաքացիական ծառայողի գործուղումը**

1. Քաղաքացիական ծառայողի գործուղում է համարվում պաշտոնի նշանակելու իրավասություն ունեցող պաշտոնատար անձի համապատասխան իրավական ակտի հիման վրա քաղաքացիական ծառայողի մշտական ծառայողական վայրից որոշակի ժամկետով այլ վայր մեկնելը՝ ծառայողական որոշակի պարտականություններ կատարելու համար:
2. Գլխավոր քարտուղարի գործուղման որոշում կայացնում է համապատասխան մարմնի ղեկավարը:
3. Քաղաքացիական **ծառայողին գործուղելու պայմաններն ու կարգը** սահմանում է կառավարությունը:

**Հոդված 30. Քաղաքացիական ծառայողի** **արձակուրդը**

1. Քաղաքացիական ծառայողն ունի ամենամյա նվազագույն և ամենամյա լրացուցիչ արձակուրդի իրավունք:
2. Քաղաքացիական ծառայողի ամենամյա արձակուրդի տևողությունը 20 աշխատանքային oր է, իսկ լրացուցիչ արձակուրդի տևողությունը 4 աշխատանքային օր:
3. Քաղաքացիական ծառայողին հերթական և/կամ լրացուցիչ արձակուրդը պետք է տրամադրվի այնպես, որ չխոչընդոտի տվյալ կառուցվածքային ստորաբաժանման բնականոն գործունեությանը:
4. Առանձին դեպքերում, անձնական կամ ընտանեկան հանգամանքներից ելնելով, քաղաքացիական ծառայողին կարող է մեկ տարվա ընթացքում  տրամադրվել չվճարվող արձակուրդ՝ ոչ ավելի, քան երեսուն օր:
5. Քաղաքացիական **ծառայողին** արձակուրդ տրամադրելու կարգը և պայմանները սահմանում է կառավարությունը:
6. Քաղաքացիական ծառայողներին արձակուրդ տրամադրում է գլխավոր քարտուղարը, իսկ գլխավոր քարտուղարին՝ համապատասխան մարմնի ղեկավարը:

**Հոդված 31. Քաղաքացիական ծառայության ստաժը**

1. Քաղաքացիական ծառայության ստաժը ներառում է քաղաքացիական ծա­ռա­յության պաշտոն զբաղեցնելու, քաղաքացիական ծառայության կադրերի ռեզերվում գրանցված լինելու, համապատասխան մարմիններում մինչև սույն օրենքի ուժի մեջ մտնելը, աշ­խա­տած ողջ ժամանակաշրջանը:
2. Քաղաքացիական ծառայության ստաժը չի ներառում սույն օրենքով սահմանված կար­գի խախտմամբ՝ քաղաքացիական ծա­ռա­յության պաշտոն զբաղեցնելու, քաղաքա­ցիա­կան ծառայության կադրերի ռեզերվում գրանցված լինելու, ինչպես նաև օրենքի խախտ­մամբ համապատասխան մարմին­նե­րում մինչև սույն օրենքի ուժի մեջ մտնելը աշ­խա­տած ժամա­նա­­կա­շրջանը:
3. Քաղաքացիական ծառայության ստաժը հաշվարկվում է քաղաքացիական ծա­ռա­յողի ընդհանուր աշխատանքային ստաժում:
4. Սույն օրենքի 37-րդ հոդ­վածի 1-ին մասի 6-րդ կետով նախատեսված հիմքով՝ քա­ղաքացիական ծառայության պաշ­տոնից ազատված անձի պետական պաշտոն զբա­ղեցնելու ժա­մանակաշրջանի աշխատանքային ստաժը հավա­սա­րեց­վում է քա­ղաքա­ցիա­կան ծառայության ստաժին:
5. Համապատասխան մարմիններում փորձնակ գրանցված ժամանակաշրջանը սույն օրենքի իմաստով հաշվարկվում է որպես հանրային ծառայության ստաժ՝ քաղաքացիական ծառայության պաշտոն զբաղեցնելու համար: Փորձնակ գրանցված ժամանակաշրջանում աշխատանքների մասնակցության համար փորձնակը չի վարձատրվում:
6. Փորձնակ գրանցելու և աշխատանքների մասնակցության առանձնահատկությունները սահմանում է համակարգող փոխվարչապետը:

**Հոդված 32. Քաղաքացիական ծառայողի կողմից** **Ֆիզիկական ուժ, հատուկ միջոցներ և զենք գործադրելը և համազգեստը**

1. Համապատասխան մարմինների առջև դրված խնդիրների առանձնահատկություններով պայմանավորված քաղաքացիական ծառայողը կարող է կրել համազգեստ և/կամ զենք, ինչպես նաև կարող է գործադրել ֆիզիկական ուժ և հատուկ միջոցներ:
2. **Քաղաքացիական ծառայողի կողմից ֆիզիկական ուժի, հատուկ միջոցների և զենքի գործադրման,** զենք տրամադրելու, զենքը պահելու, կրելու, օգտագործելու կարգը, պայմանները, համազգեստների նկարագրերը և այդ մարմինների ցանկը սահմանում է կառավարությունը, եթե օրենքով այլ բան նախատեսված չէ:

**ԳԼՈՒԽ 7.**

**ՔԱՂԱՔԱՑԻԱԿԱՆ ԾԱՌԱՅՈՂԻ ԷԹԻԿԱՅԻ ՀԱՆՁՆԱԺՈՂՈՎԸ ԵՎ ԲԱՐԵՎԱՐՔՈՒԹՅԱՆ ՀԱՐՑԵՐՈՎ ԿԱԶՄԱԿԵՐՊԻՉԸ**

**Հոդված 33. Քաղաքացիական ծառայողների էթիկայի հանձնաժողովը**

1. Քաղաքացիական  ծառայողների էթիկայի հանձնաժողովի կազմում ընդգրկվելու համար համապատասխան մարմինների գլխավոր քարտուղարները քաղաքացիական ծառայության տեղեկատվական հարթակում լրացնում են համակարգող փոխվարչապետի կողմից սահմանված պահանջները բավարարող երկու քաղաքացիական ծառայողի թեկնածություն: Գլխավոր քարտուղարը չի կարող լինել էթիկայի հանձնաժողովի անդամ:
2. Քաղաքացիական  ծառայողների էթիկայի հանձնաժողովը բաղկացած է հինգ անդամից: Յուրաքանչյուր դեպքի համար ձևավորվում է քաղաքացիական  ծառայողների էթիկայի առանձին հանձնաժողով:
3. Քաղաքացիական ծառայողների էթիկայի հանձնաժողով ձևավորելու իրավական հիմք առաջանալու պահից մեկ աշխատանքային օրվա ընթացքում համապատասխան մարմնի բարեվարքության հարցերով կազմակերպիչը էլեկտրոնային ծրագրի միջոցով պատահականության սկզբունքով ձևավորում է քաղաքացիական ծառայողների էթիկայի հանձնաժողով՝ կազմում պարտադիր ընդգրկելով տվյալ մարմնի՝ քաղաքացիական  ծառայողների էթիկայի հանձնաժողովի անդամի թեկնածուներից մեկին: Էլեկտրոնային ծրագիրը պատահականության սկզբունքով պաշտոնով ավելի բարձր քաղաքացիական ծառայողին ընտրում է քաղաքացիական  ծառայողների էթիկայի հանձնաժողովի նախագահ: Տվյալ մարմնի ներկայացուցիչը չի կարող լինել քաղաքացիական ծառայողների էթիկայի հանձնաժողովի նախագահ:
4. Քաղաքացիական  ծառայողների էթիկայի հանձնաժողովի անդամն իր լիազորություններն իրականացնելիս ենթարկվում  է  միայն Հայաստանի Հանրապետության Սահմանադրությանը և օրենքներին, անկախ է իրեն առաջադրած պաշտոնատար անձից։
5. Քաղաքացիական ծառայողը, որպես հանձնաժողովի անդամ և դրանից հետո, չի կարող կարգապահական պատասխանատվության ենթարկվել իր՝ որպես հանձնաժողովի անդամի կարգավիճակից բխող գործողությունների համար, բացառությամբ անհարգելի պատճառով հանձնաժողովի աշխատանքից բացակայելու դեպքերի:

**Հոդված 34. Քաղաքացիական ծառայողների էթիկայի հանձնաժողովի գործունեությունը**

1. Քաղաքացիական  ծառայողների էթիկայի հանձնաժողովն աշխատանքները կազմակերպում է ծառայողական քննության կարգին համապատասխան:
2. Հանձնաժողվի նախագահը կատարում է աշխատանքների բաշխում հանձնաժողովի անդամների միջև:
3. Հանձնաժողովը ծառայողական քննության վերաբերյալ եզրակացություն ընդունում է՝ գումարելով հանձնաժողովի նիստ: Նիստն իրավազոր է, եթե դրան ներկա է քաղաքացիական  ծառայողների էթիկայի հանձնաժողովի առնվազն երեք անդամ:
4. Քաղաքացիական  ծառայողների էթիկայի հանձնաժողովը անհամատեղելիության պահանջների և այլ սահմանափակումների, ինչպես նաև վարքագծի ուղենիշային սկզբունքների և դրանցից բխող վարքագծի կանոնների վերաբերյալ մասնագիտական խորհրդատվություն և մեթոդական աջակցություն ստանալու համար կարող է դիմել **Կոռուպցիայի կանխարգելման հանձնաժողով:**
5. Քաղաքացիական ծառայողների էթիկայի հանձնաժողովը հանրային ծառայողների անհամատեղելիության պահանջների, այլ սահմանափակումների, վարքագծի կանոնների խախտումների, ինչպես նաև շահերի բախման իրավիճակների կանխարգելմանն ու վերացմանն ուղղված առաջարկություններ է ներկայացնում համապատասխան մարմնին կամ պաշտոնատար անձին:

**Հոդված 35. Պատասխանատվության առանձնահատկությունները քաղաքացիական ծառայողի վարքագծի կանոնները խախտելու, հանրային ծառայողի նկատմամբ կիրառվող այլ սահմանափակումները չպահպանելու, շահերի բախման կանոնները խախտելու դեպքերում**

1. Քաղաքացիական  ծառայողների էթիկայի հանձնաժողովը ծառայողական քննության արդյունքում ընդունած եզրակացությունն անմիջապես ուղարկվում է ծառայողական քննության կողմերին:
2. Քաղաքացիական ծառայողն անհամատեղելիության պահանջների և այլ սահմանափակումների խախտումների վերաբերյալ քաղաքացիական ծառայողների էթիկայի հանձնաժողովի եզրակացությունը կարող է բողոքարկել այն ստանալու պահից երեք աշխատանքային օրվա ընթացքում՝ Կոռուպցիայի կանխարգելման հանձնաժողով:
3. Սույն հոդվածի 2-րդ մասով նախատեսված ժամկետում բողոք ներկայացնելը հիմնավորող փաստաթղթի բացակայության դեպքում, իսկ վարքագծի կանոնները խախտելու և/կամ շահերի բախման կանոնները խախտելու վերաբերյալ քաղաքացիական  ծառայողների էթիկայի հանձնաժողովի եզրակացությունն ստանալուց հետո, իսկ բողոքարկման դեպքում համապատասխան եզրակացությունը ստանալուց հետո մեկ աշխատանքային օրվա ընթացքում, գլխավոր քարտուղարն եզրակացությունը հրապարակում է այդ մարմնի կայքէջում:
4. Պաշտոնի նշանակելու իրավասություն ունեցող պաշտոնատար անձն, եզրակացության հրապարակումից հետո, երեք աշխատանքային օրվա ընթացքում, քննարկում է եզրակացությունը և արդյունքների մասին տեղեկատվությունը հրապարակում այդ մարմնի կայքէջում:

**Հոդված 36. Բարեվարքության հարցերով կազմակերպիչը**

1. Համապատասխան մարմինների անձնակազմի կառավարման ստորաբաժանումում նախատեսվում է բարեվարքության հարցերով կազմակերպչի քաղաքացիական ծառայության պաշտոն:

2. Բարեվարքության հարցերով կազմակերպիչը՝

1. հանրային ծառայողներին  տրամադրում է անհամատեղելիության պահանջների, այլ սահմանափակումների, վարքագծի կանոնների վերաբերյալ մասնագիտական խորհրդատվություն, ներկայացնում շահերի բախման իրավիճակի լուծմանն ուղղված քայլեր ձեռնարկելու վերաբերյալ առաջարկություն.
2. իրականացնում է բարեվարքության հարցերով վերապատրաստման կարիքների բացահայտում և վերապատրաստման ծրագրերի, ինչպես նաև բարեվարքության պահանջների պահպանմանն ուղղված այլ ծրագրերի մշակում.
3. համապատասխան մարմնի գլխավոր քարտուղարի, էթիկայի հանձնաժողովի պահանջով կամ Կոռուպցիայի կանխարգելման հանձնաժողովի առաջարկով կատարում է բարեվարքության համակարգին առնչվող ուսումնասիրություններ.
4. մշակում է հանրային ծառայողների բարեվարքության պլանների նախագծերը, դրանք ներկայացնում գլխավոր քարտուղարի հաստատմանը.
5. վարում է հանրային ծառայողների կողմից անհամատեղելիության պահանջների, այլ սահմանափակումների, վարքագծի կանոնների խախտումների և շահերի բախման դեպքերի վիճակագրություն.

**ԳԼՈՒԽ 8.**

**ԾԱՌԱՅՈՒԹՅԱՆ ԴԱԴԱՐՈՒՄԸ, ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ**

**ՊԱՇՏՈՆԻՑ ԱԶԱՏԵԼԸ, ԼԻԱԶՈՐՈՒԹՅՈՒՆՆԵՐԸ ԴԱԴԱՐԵՑՆԵԼԸ**

**Հոդված 37. Քաղաքացիական ծառայողին պաշտոնից ազատելու և ծառայության դադարման հիմքերը**

1. Քաղաքացիական ծառայողին պաշտոնից ազատելու հիմքերն են՝

1) անձնական դիմումը.

2) հաստիքների և/կամ սույն օրենքի 23-րդ հոդվածով սահմանված դեպքում քաղաքացիական ծառայության պաշտոնի կրճատումը.

3) սույն օրենքի 23-րդ հոդվածի 6-րդ մասով սահմանված դեպքերում քաղաքացիական ծառայության պաշտոնի չնշանակվելը.

4) քաղաքացիական ծառայության պաշտոնից ազատելու կամ ծառայությունը դադարեցնելու որոշումն անվավեր ճա­­նաչ­ելը և անձին քաղա­քա­ցիա­կան ծա­ռա­յության իր պաշ­տո­նում վերականգնելը.

5) համապատասխան մարմնի գործունեության դադարումը.

6) պետական կամ համայնքային պաշտոններում ընտրվելը կամ նշանակվելը:

1. Քաղաքացիական ծառայողի լիազորությունները դադարում են՝
2. նրա մահվան դեպքում.
3. սույն օրենքի 21-րդ հոդվածի 1-ին մասի 3-րդ կետով նա­խա­տես­ված կար­­­­­գա­պահական տույժը մեկ տարվա ընթացքում կրկին կիրառելու դեպքում.
4. սույն օրենքի 21-րդ հոդվածի 1-ին մասի 3-րդ և 4-րդ կետերով նախատեսված կարգապահական տույժերը մեկ տարվա ընթացքում կիրառելու դեպքում.
5. սույն օրենքի 21-րդ հոդվածի 1-ին մասի 5-րդ կետով նա­խա­տես­ված կար­­­­­գա­պահական տույժը կիրառելու դեպքում.
6. ժամանակավոր անաշխատունակության հետևանքով մեկ տարվա ընթացքում ավելի քան չորս ամիս անընդմեջ կամ վերջին տասներկու ամսվա ընթացքում ավելի քան 140 օր աշխատանքի չներկայանալու դեպքում՝ չհաշված հղիու­թյան և ծննդա­­­­­բերու­թյան ար­ձա­կուրդը.
7. սույն օրենքով սահմանված փորձաշրջանը չանցնելու դեպքում.
8. քաղաքացիական ծառայության պաշտոնի նշանակելու՝ սույն օրենքով սահ­ման­ված կարգի խախտումը՝ քաղաքացիական ծառայության գրասենյակի միջ­նոր­դու­թյամբ.
9. «Հանրային ծառայության մասին» Հայաստանի Հանրապետության օրենքով սահմանված անհամատեղելիության պահանջները չպահ­­պանելու դեպքերում՝ համապատասխան եզրակացության հիման վրա.
10. Հայաստանի Հանրապետության քաղաքացիությունը դադարեցնելու դեպքում.
11. ուժի մեջ մտած՝ նրա նկատմամբ կայացված մեղադրական դատավճռի դեպքում.
12. քաղաքացիական ծառայության պաշտոն զբաղեցնելու՝ սույն օրենքով սահման­ված առա­վելագույն տարիքը լրանալու դեպքում.
13. դատական կարգով անգործունակ կամ սահմանափակ գոր­ծու­նակ կամ անհայտ բա­ցա­կա­յող ճա­նաչ­վելու դեպքում.
14. դատական կարգով քաղա­քա­ցիական ծառայության պաշտոն զբաղեցնելու իրա­վուն­քից զրկվելու դեպքում.
15. կառավարության հաստատված հիվանդություններից որևէ մեկով հիվանդանալու դեպքում.
16. ռեզերվից հանվելու դեպքում
17. երկու տարի անընդմեջ վերապատրաստման անհատական ծրագրով հաստատված կրեդիտները չստանալը:
18. Քաղաքացիական ծառայողը չի կարող պաշտոնից ազատվել սույն հոդվածի 1-ին մասի 1-ին կետով նախատեսված հիմքով, եթե առկա է սույն հոդվածի 1-ին մասի 2-5-րդ և 2-րդ մասի 1-16-րդ կետերով նա­խատեսված հիմքերից որևէ մեկը:
19. Սույն հոդվածի 1-ին մասի 1-ին կետով նախատեսված հիմքով քաղաքացիական ծառայողը ազատ­­­­­վում է զբաղեցրած պաշտոնից դիմում ներկայացնելուց հետո` երրորդ աշխա­տան­քա­­յին օրը, եթե այդ դիմումում ավելի ուշ ժամկետ նախատեսված չէ: Մինչև համապատասխան իրավական ակտի ընդունումը քաղաքացիական ծառայողը կարող է հետ վերցնել ներկայացրած դիմումը:
20. Սույն հոդվածի 2-րդ մասով նախատեսված հիմքերի ի հայտ գալու դեպքում պաշտոնի նշանակելու իրավասություն ունեցող պաշտոնատար անձը, երկու աշխատանքային օրվա ընթացքում, ընդունում է քաղաքացիական ծառայողի լիազորությունները դադարելու մասին համապատասխան իրավական ակտ:
21. Սույն հոդվածի 1-ին մասի 2-4-րդ կետերով նախատեսված հիմքերով քաղաքացիական ծառայության պաշտոնից ազատելու դեպքում քաղաքացիական ծառայողներին այդ մասին նա­խազ­գու­­շացնելը պարտադիր չէ:
22. Սույն հոդ­վածի 2-րդ մասի 2-4-րդ կետերով նախատեսված հիմքերից որևէ մեկով ծառայությունը դադարեցրած անձը մինչև մեկ տարին լրանալը չի կարող մասնակցել քաղաքացիական ծառայության տվյալ պաշտոնի մրցույթին:
23. Մինչև քաղաքացիական ծառայության զբաղեցրած պաշտոնից ազատելու մասին կամ լիազորությունները դադարելու մասին իրավական ակտն ընդունելը՝ համա­պա­տաս­խան մարմինը քաղաքացիական ծառայողից պահանջում է վերջինիս գործավարությանը հանձնված նյութերը և օգտագործմանը տրամադրված գույքը: Քաղաքացիական ծառայողը պարտավոր է անհապաղ կատարել այդ պահանջը:

**ԳԼՈՒԽ 9.**

**ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ**

ԿԱԶՄԱԿԵՐՊՄԱՆ ԵՎ ՂԵԿԱՎԱՐԱՆ ՊԱՏԱՍԽԱՆԱՏՈՒՆԵՐԸ

**Հոդված 38. Քաղաքացիական ծառայության կազմակերպումը և ղեկավարումը**

1. Քաղաքացիական ծառայության ղեկավարումը, միասնականությունը, սույն օրենքով և այլ իրավական ակտերով սահմանված կարգով ապահովում է վարչապետի աշխատակազմի քաղաքացիական ծառայության գրասենյակը:
2. Քաղաքացիական ծառայության գրասենյակը հաշվետու է վարչապետին, կառավարությանը և համակարգող փոխվարչապետին:
3. Քաղաքացիական ծառայության գրասենյակը ՝
4. իրականացնում է համապատասխան մարմինների մարդկային ռեսուրսների կառավարման մեթո­դա­­կան ղեկավարումը և վերահսկողությունը.
5. ուսումնասիրում և վերլուծում է համապատասխան մարմիններում հանրային ծառայության օրենսդրության կիրառման պրակտիկան, մշակում և կա­ռավարության, վարչապետի և համակարգող փոխվարչապետի քննարկմանն է ներ­կայացնում քա­ղաքացիական ծառայությանն առնչվող համապա­տասխան իրավական ակ­­­­տերի նախա­գծե­­րը.
6. իրականացնում է վերլուծություններ բացահայտելու հոսունության դինամիկան դրան նպաստող պայմանները, հայտարարված մրցույթներին դիմորդներ չլինելու պատճառները՝ այդ թվում պաշտոնների սխալ գնահատումը, չափանիշների սահմանումը, ենթախմբերի դասակարգումը.
7. կառավարության սահմանած կարգով իրականացնում է աշխատանքի շուկայի վերլուծություն ըստ մասնագիտությունների և տարածքների.
8. իրականացնում է կատարողականի գնահատման արդյունքների մոնիտորինգ և կատարում համապատասխան վերլուծություններ.
9. իրականացնում է վերապատրաստման արդյունքների ուսումնասիրություն և վերլուծություն.
10. կա­ռավարություն առաջարկություններ է ներկա­յաց­նում համապատասխան մարմինների վերա­կազ­մա­­կերպ­­­ման, գործունեության դադարման, կառուցվածքային փոփոխությունների ժամանակ քաղաքացիական ծառայության հետ կապված հար­ցե­րի վե­րա­բերյալ.
11. ուսումնասիրությունների և վերլուծությունների արդյունքների վերաբերյալ առաջարկություններ է ներկայացնում համապատասխան մարմիններ.
12. համապատասխան և այլ մարմիններից ստանում է քաղաքացիական ծառա­յու­թյան հետ կապված անհրաժեշտ տեղեկատվություն.
13. անձնակազմի կառավարման աշխատանքների կազմակերպման մասով տալիս է է մեթոդական ցուցումներ.
14. իրականացնում է սույն օրենքով, այլ օրենքներով, դրանցից բխող իրավական ակտե­րով և իր կանոնադրությամբ նա­խա­­տեսված այլ լիազորություններ:
15. Քաղաքացիական ծառայության գրասենյակը, օրենքով սահմանված դեպքերում քաղաքացիական ծառայության որոշ ինստիտուտների, գործառույթների, ընթացակարգերի հետ կապված կարող է փորձարարական աշխատանքներ կազմակերպել համապատասխան մարմիններում:

###### Հոդված 39. Գլխավոր քարտուղարը

1. Գլխավոր քարտուղարը (դատական դեպարտամենտի ղեկավարը, սահմանադրական դատարանի աշխատակազմի ղեկավարը) քաղաքացիական ծառայող է:
2. Համապատասխան մարմիններում մարդկային ռեսուրսների կառավարման, հանրային ծառայության մասին Հայաստանի Հանրապետության օրենսդրության պահանջների պահպանման պատասխանատուն գլխավոր քարտուղարն է:
3. Գլխավոր քարտուղարի լիազորությունները սահման­վում են սույն օրենքով, «Հանրային ծառայության մասին» Հայաստանի Հանրապետության օրենքով, «Կառավարչական իրավահարաբերությունների կարգավորման մասին» Հայաստանի Հանրապետության օրենքով, այլ օրենքներով և իրավական ակ­տերով:
4. Սույն օրենքով սահմանված գլխավոր քարտուղարի լիազորություններն իրականացնում են օրենքով նախատեսված դեպքերում քաղաքացիական ծառայող համարվող աշխատակազմի ղեկավարը, դատական դեպարտամենտի ղեկավարը, վարչական պաշտոն զբաղեցնող աշխատակազմի ղեկավարը:
5. Անվտանգության խորհրդի քարտուղարությունում սույն օրենքով սահմանված գլխավոր քարտուղարի լիազորություններն իրականացնում է անվտանգության խորհրդի քարտուղարը:

###### ****ԳԼՈՒԽ  10****

**ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ԿԱԶՄԱԿԵՐՊՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ ՓՈՐՁԱՐԱՐԱԿԱՆ ԿԱՐԳՈՎ ԱՇԽԱՏԱՆՔՆԵՐԻ ԿԱԶՄԱԿԵՐՊՄԱՆ ԴԵՊՔԵՐՈՒՄ**

**Հոդված 40. Քաղաքացիական ծառայության կազմակերպման որոշ առանձնահատկություններ**

1. Հայաստանի Հանրապետության օրենսդրությամբ սահմանված կարգով և դեպքերում փորձարարական կարգով աշխատանքների կազմակերպման համար նախատեսված քաղաքացիական ծառայության պաշտոնների անձնագրերը կարող են ներառել աշխատանքային ստաժի և փորձի, կրթության, ենթակա և հաշվետու լինելու սույն օրենքով սահմանված պահանջներից և չափանիշներից տարբերվող այլ չափանիշներ և պահանջներ:
2. Այդ չափանիշները և պահանջները սահմանվում են փորձարարական աշխատանքների կազմակերպման ծրագրում և սույն օրենքով սահմանված կարգով ներառվում են քաղաքացիական ծառայության այդ պաշտոնների անձնագրերում:
3. Փորձարարական աշխատանքների կազմակերպման համար նախատեսված քաղաքացիական ծառայության պաշտոնները զբաղեցվում են միայն սույն օրենքով նախատեսված մրցութային կարգով:

###### ****ԳԼՈՒԽ  10****

**ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

Հոդված 41. ****Օրենքի ուժի մեջ մտնելը****

1. Սույն օրենքն ուժի մեջ է մտնում նորընտիր Հանրապետության նախագահի կողմից իր պաշտոնի ստանձնման օրը, բացառությամբ սույն օրենքի 33-36-րդ հոդվածների, որոնք ուժի մեջ են մտնում 2019 թվականի հունվարի 1-ից:
2. Սույն օրենքն ուժի մեջ մտնելուց հետո ուժը կորցրած ճանաչել «Քաղաքացիական ծառայության մասին» Հայաստանի Հանրապետության 2001 թվականի դեկտեմբերի 4-ի N ՀՕ-272 օրենքը, բացառությամբ 9-րդ հոդվածի:
3. «Քաղաքացիական ծառայության մասին» Հայաստանի Հանրապետության 2001 թվականի դեկտեմբերի 4-ի N ՀՕ-272 օրենքի 9-րդ հոդվածն ուժը կորցրած է ճանաչվում սույն օրենքի 45-րդ հոդվածի 1-ին մասով նախատեսված կարգն ուժի մեջ մտնելու օրվան հաջորդող 60-րդ օրը:
4. 2018 թվականի սեպտեմբերի 1-ից ուժը կորցրած ճանաչել «Դատական ծառայության մասին» Հայաստանի Հանրապետության 2006 թվականի հուլիսի 7-ի N ՀՕ-159-Ն օրենքը, «Հայաստանի Հանրապետության Ազգային ժողովի աշխատակազմում պետական ծառայության մասին» Հայաստանի Հանրապետության 2009 թվականի հունիսի 11-ի N ՀՕ-158-Ն օրենքը, «Հայաստանի Հանրապետության քննչական կոմիտեի դեպարտամենտում պետական ծառայության մասին» Հայաստանի Հանրապետության 2014 թվականի մայիսի 19-ի N ՀՕ-26-Ն օրենքը, «Քաղաքացիական հատուկ ծառայության մասին» Հայաստանի Հանրապետության 2007 նոյեմբերի 28-ի N ՀՕ-286-Ն օրենքը:

Հոդված 42. ****Քաղաքացիական ծառայության**** գրասենյակի ****կազմավորումը****

1. Քաղաքացիական ծառայության գրասենյակի՝ քաղաքացիական ծառայության պաշտոնները, մինչև սույն օրենքով սահմանված մրցութային կարգով զբաղեցնելը զբաղեցվում են ժամկետային աշխատանքային պայմանագրով՝ այլ անձնաց կողմից:

Հոդված 43. ****Քաղաքացիական ծառայության խորհրդի աշխատակազմի գործունեության դադարեցումը****

1. **Սույն օրենքն ուժի մեջ մտնելուց հետո** Հայաստանի Հանրապետության քաղաքացիական ծառայության խորհրդի նախագահը մեկամսյա ժամկետում Հայաստանի Հանրապետության քաղաքացիական ծառայության խորհրդի աշխատակազմի տիրապետման և օգտագործման իրավունքով հանձնված գույքը, ինչպես նաև միջազգային ծրագրերի իրականացման արդյունքով ստացված գույքը, քաղաքացիական ծառայության ինստիտուտների բարեփոխման համար միջազգային դոնոր կազմակերպությունների և/կամ սեփական միջոցներով իրականցված ուսումնասիրությունների, վերլուծությունների, կազմված ծրագրերի արդյունքները հանձնում է վարչապետի աշխատակազմ:
2. Սույն հոդվածի 1-ին մասով նախատեսված գործողության իրականացումից հետո, քաղաքացիական ծառայության աշխատակազմի քաղաքացիական ծառայողները վեց ամիս ժամկետով գրանցվում են քաղաքացիական ծառայության կադրերի ռեզերվում: Ռեզերվում գրանցում, համապատասխան վարձատրություն տրամադրում է վարչապետի աշխատակազմը:
3. Սույն հոդվածի 1-ին մասով նախատեսված գործողության իրականացումից հետո դադարում է քաղաքացիական ծառայության խորհրդի գործունեությունը, իսկ

Հոդված 44. ****Սույն օրենքից բխող իրավական ակտերն ընդունելը****

1. Քաղաքացիական ծառայության գրասենյակի կազմավորումից հետո մեկամսյա ժամկետում վարչապետի հաստատմանն է ներկայացվում ժամանակացույց և միջոցառումների ծրագիր սույն օրենքի գործողության ոլորտը սահմանված մարմինների վրա տարածելու համար՝ վերջնաժամկետ ունենալով 2019 թվականի առաջին կիսամյակը:
2. Սույն օրենքն ուժի մեջ մտնելուց հետո երկու ամսվա ընթացքում ընդունել սույն օրենքի կատարումն ապահովող կառավարության որոշումները:
3. Սույն օրենքն ուժի մեջ մտնելուց հետո հինգ ամսվա ընթացքում ընդունել սույն օրենքի կատարումն ապահովող փոխվարչապետի որոշումները:
4. Սույն օրենքն ուժի մեջ մտնելուց հետո սույն օրենքից բխող այլ օրենքներում փոփոխությունները կատարել վեց ամսվա ընթացքում:
5. Պետական ծառայողները համարվում են քաղաքացիական ծառայողներ սույն հոդվածի 1-ին մասով նախատեսված ժամանակացույցին համապատասխան:

Հոդված 45. Գործառույթների իրականացման առանձնահատկությունները մինչև ս****ույն օրենքով նախատեսված էլեկտրոնային ծրագրերի կազմելը****

1. **Մինչև սույն օրենքով նախատեսված էլեկտրոնային ծրագրերի կազմումը քաղաքացիական ծառայության** գրասենյակը **այդ գործընթացները կազմակերպում և գործառույթներն իրականացնում է ոչ էլեկտրոնային եղանակով՝ համակարգող փոխվարչապետի կողմից սահմանված կարգին համապատասխան:**
2. Պաշտոնների դասակարգման և չափանիշների սահմանման սույն օրենքով սահմանված պահանջները կիրառվում են համակարգող փոխվարչապետի կողմից սահմանված ժամանակացույցին համապատասխան: Մինչ նոր չափանիշներով պաշտոնների գնահատումներն իրականացնելը և չափանիշներ սահմանելը գործում են մինչ սույն օրենքն ուժի մեջ մտնելը հաստատված պաշտոնների անձնագրերը:

**Հոդված 46. Էթիկայի հանձնաժողովի ձևավորումը և բարեվարքության հարցերով կազմակերպիչների նշանակումը**

1. **Մինչև սույն օրենքով նախատեսված Էթիկայի հանձնաժողովի ձևավորումը՝ քաղաքացիական ծառայության** գրասենյակը **և/կամ Կոռուպցիայի կանխարգելման հանձնաժողովը Էթիկայի հանձնաժողովի անդամների թեկնածուների համար կազմակերպում են բարեվարքության հարցերով վերապատրաստումներ:**
2. **Բարեվարքության** հարցերով **կազմակերպիչների պաշտոնների անձնագրերը հաստատվում են 2018 թվականի դեկտեմբերի առաջին տասնօրյակում:**

Հոդված 47. Իրավահաջորդության որոշ դրույթներ

1. Մինչև սույն օրենքն ուժի մեջ մտնելը կիրառված խրախուսանքի (պարգևատրման), կարգապահական տույժի միջոցները պահպանում են իրենց իրավական հետևանքները և հաշվի են առնվում սույն օրենքով նախատեսված կարգապահական տույժեր և խրախուսանքի տեսակներ կիրառլիս:
2. Մինչև սույն օրենքն ուժի մեջ մտնելը տրամադրված արձակուրդները պահպանում են իրենց իրավական հետևանքները: Նախկինում չօգտագործված և տեղափոխված արձակուրդները պահպանվում են և տրամադրվում են մինչ սույն օրենքն ուժի մեջ մտնելն գործող կարգին համապատասխան:
3. Մինչև սույն օրենքի ուժի մեջ մտնելը հրապարակված մրցույթները անցկացվում են մրցույթի հրապարակման ժամանակ գործող կարգին համապատասխան:
4. Պետական ծառայության պաշտոններում օրենքով սահմանված կարգով փոխարինող և/կամ պայմանագրով պաշտոն զբաղեցնող և/կամ ժամանակավոր թափուր պաշտոն զբաղեցնող անձիք շարունակում են իրենց պարտականությունների կատարումը մինչև տվյալ պաշտոնների համար սահմանված հիմքերի վերացումը, եթե սույն օրենքով այլ բան նախատեսված չէ:
5. Վերապատրաստան, ատեստավորման (կատարողականի գնահատման) հարաբերությունների իրավական հետևանքները, ինչպես նաև արդեն իսկ նախատեսված և իրականացվող գործողությունները պահպանում են իրենց իրավական ուժը:
6. Ստացած դասային աստիճանները, կոչումները պահպանվում են:
7. Կրտսեր պաշտոններ զբաղեցնելու համար գործող հավաստագիր ունեցող անձիք ընդգրկվում են վարկանիշային ցուցակներում սույն օրենքով սահմանված կարգին համապատասխան:
8. Սույն օրենքի ուժի մեջ մտնելուց հետո, այն մարմինները, որոնց վրա սույն օրենքի գործողությունը տարածվելու է համաձայն սույն օրենքի 44-րդ հոդվածի 1-ին մասով նախատեսված ժամանակացույցի, այդ մարմիններում պետական ծառայողական հարաբերությունները կարգավորվում են մինչև սույն օրենքն ուժի մեջ մտնելը գործող կարգին համապատասխան:
9. Մինչև սույն օրենքն ուժի մեջ մտնելը ժամանակավոր անաշխատունակության հետևանքով մեկ տարվա ընթացքում ավե­­­լի քան վեց ամիս աշխատանքի չներկայանալու՝ չհաշված հղիու­թյան և ծննդա­­­­­բերու­թյան ար­ձա­կուրդի ժամկետները հաշվարկվում են նաև սույն օրենքի ուժի մեջ մտնելուց հետո:
10. Մինչև սույն օրենքն ուժի մեջ մտնելն նախատեսված վերապատրաստումները կազմակերպվում և անցկացվում են մինչ սույն օրենքն ուժի մեջ մտնելն գործող կարգին համապատասխան:
11. Պաշտոնների դասակարգման նոր համակարգին անցնելը ծառայությունը դադարեցնելու հիմք չէ: Քաղաքացիական ծառայողը վերանշանակվում է նոր պաշտոնին: Նոր պաշտոնի նշանակվելը չի հանգեցնում քաղաքացիական ծառայության մասին Հայաստանի Հանրապետության օրենսդրությամբ սահմանված ժամկետների վերահաշվարկի:
12. Պաշտոնների դասակարգման նոր համակարգին անցնելիս քաղաքացիական ծառայողը պահպանում է իր աշխատավարձը, եթե նոր դասակարգմամբ լինի պաշտոնի ենթախմբի (սանդղակի մակարդակի) իջեցում:
13. Մինչ սույն օրենքն ուժի մեջ մտնելը դասային աստիճանի համար հաշվարկվող հավելավճարը տրվում է տվյալ պաշտոնը զբաղեցնելու ժամանակահատվածում: Պաշտոնի փոփոխության դեպքում հավելավճարը չի հաշվարկվում:
14. Քաղաքացիական ծառայության կադրերի ռեզերվում մինչև սույն օրենքի մտնելը գրանցված քաղաքացիական ծառայողները համարվում են քաղաքացիական ծառայության գրասենյակի կողմից վարվող ռեզերվում գրանցված և ստանում են սահմանված վարձատրությունը մինչ սուն օրենքը ուժի մեջ մտնելը սահմանված ժամկետով:
15. «Քաղաքացիական ծառայության մասին» Հայաստանի Հանրապետության 2001 թվականի դեկտեմբերի 4-ի N ՀՕ-272 օրենքն ուժը կորցնելը հիմք չէ քաղաքացիական ծառայության պաշտոններից ազատելու համար: